Уч нафар шахснинг кирдикори фош бўлди... - Zamin.uz\n15:35 / 12.06.2021\nСирдарё вилояти, Ховос туманида фуқароларни ўқишга киритиб қўйишни ваъда қилган фирибгарларнинг кирдикорлари фош бўлди.\nБош прокуратура ҳузуридаги Департаментнинг Ховос туман бўлими томонидан фуқароларнинг ҳуқуқ ва манфаатларини ҳимоя қилиш юзасидан ўтказилган терговга қадар текширувда, Ховос туманида яшовчи фуқаро О.А. ва бошқалар олдиндан тил бириктириб, 3 нафар фуқарони ўзларининг Гулистон давлат университетида ишловчи «Ш.» исмли таниши орқали университетнинг сиртқи бўлимига ўқишга киритиб қўйиш эвазига уларнинг 6 400 АҚШ долларини қўлга киритганлиги аниқланган.\nБундан ташқари фуқаро З.А.га 3,5 млн сўм ва У.М.га 9,1 млн сўм пулни «контракт тўловлари» учун тўлатиб, уларга талабалар сафига қабул қилинганлиги тўғрисида сохта буйруқларни тақдим этганликлари аниқланган.\nМазкур ҳолат юзасидан Жиноят кодексининг 168-моддаси (фирибгарлик) 28, 211-моддаси (пора бериш) билан жиноят иши қўзғатилиб, тергов ҳаракатлари ўтказилмоқда. “Замин” янгиликларини “Инстаграм”да кузатиб боринг\nЯнгиликлар » Жамият » Уч нафар шахснинг кирдикори фош бўлди...\nАнтитаначага тест топшириш пулни кўкка совуришми?


Отасининг соясида: Путин, Трамп ва бошқа давлат раҳбарларининг қизлари нима билан шуғулланади? - Zamin.uz\nОтасининг соясида: Путин, Трамп ва бошқа давлат раҳбарларининг қизлари нима билан шуғулланади?\nТаниқли давлат раҳбарларининг қизлари ҳақида сиз билмаган маълумотларни эътиборингизга ҳавола этамиз.\nРоссия президенти Владимир Путиннинг тўнғич қизи Санкт-Петербург университетининг биология ва тупроқшунослик ҳамда Москва давлат университетининг фундаментал тиббиёт факультетини тамомлаган. Шунга қарамай курсдошлари уни дарсда ҳеч ҳам кўрмагани, айрим ўқитувчилар эса у билан якшанба куни шуғуллангани таъкидлайди.\nУ эндокрин тизими ва гормонлар назоратига ихтисослашган биотиббиёт билан шуғулланиш билан бирга, Соғлиқни сақлаш вазирлигининг Эндокринология тадқиқот марказида ҳам фаолият юритади. Голландиялик бизнесмен Йоррит Фаасен билан турмуш қурган Путинанинг, турмуш ўртоғи билан бирга Нидерландияга кўчиб кетгани ва 2012 йилда ўғилли бўлгани ҳақида маълумотлар тарқаган.\nАйни вақтда 30 ёшда бўлган, Владимир Путиннинг иккинчи қизи Екатерина, Санкт-Петербург давлат университетини тамомлаган. 2015 йилда у «Миллий интеллектуал ривожланиш» жамғармасини бошқараётгани ҳақида маълумот тарқалган. Акробатика билан шуғулланадиган Тихонова Швейцарияда бўлиб ўтган жаҳон чемпионатида шериги билан бирга биринчи ўринга лойиқ деб топилган. У Путиннинг дўсти Николай Шамаловнинг ўғли, Кирилл Шамаловга турмушга чиққан. «Газпром»да ишлаган Кирилл, шунингдек, «Газпромбанк» ва ҳукумат аппаратида ҳам фаолият олиб борган.\nАҚШнинг собиқ президенти Дональд Трампнинг тўнғич фарзанди Иванка, ёшлигида модель бўлишни истаган. 1997 йил Seventeen журналининг муқовасига суратга тушган Иванка кейинчалик бир қанча мода чиқишларида иштирок этган. Кейинроқ модани ташлаб бизнесни танлаган Трамп хоним, 2017 йилдан буён отасига ассистентлик қилади. У миллионер Жаред Кушнерга турмушга чиққан ва уч нафар фарзандни дунёга келтирган.\nТиффанини Дональднинг иккинчи рафиқаси Марла Мэйплз дунёга келтирган. 2016 йилгача Пенсильвания университетида ўқиган қиз кейинчалик таълимни Гарвард университетида давом эттиришга қарор қилган. Мусиқани ёқтирадиган қиз «Лике а бирд» номли қўшиқ ёзган. Тиффани айни вақтда миллиардер Майкл Буглос билан учрашади.\nСилвио Берлусконининг қизи Барбара ёшлигида вокал, фортепиано чалиш билан шуғулланган. Кейинчалик фалсафага қизиққан ва Сан-Раффаэл университетида таҳсил олган. Айни вақтда ФинИнвест директорлар кенгашининг аъзоси бўлган Барбара, «Милан» футбол клубининг вице-президенти ҳисобланади. Бизнесмен Жоржио Валагуцга турмушга чиққан Берлускони хоним, икки нафар қизни дунёга келтирган.\nИрландия президенти Майкл Хаггинснинг қизи Алиса, касб борасида отаси сингари сиёсатни танлаган. У Ирландиядаги Миллий аёллар иттифоқининг етакчиси ва Европа аёллар лоббиси кенгашининг аъзоси ҳисобланади. 2016 йилда Ирландия сенатига сайланган Алиса, Дублиндаги Университет коллежида инглиз тили ва фалсафадан дарс беради.\nПольша президенти Ажей Дуданинг қизи Кинга, Ягеллон университетининг ҳуқуқшунослик факультетини тамомлаган. Айрим сиёсатчилар Facebook’да фаол бўлган Кингани, ижтимоий тармоқларда сайловчиларни отасини қўллаб-қувватлашга катта таъсир кўрсатишига ишонади.\nХитой халқ республикасининг раҳбари Си Цзиньпиннинг қизи Гарвард университетида психология ва инглиз тилидан таълим олган. Талабалар кампусида бошқа исм билан яшаган қизни хитойлик қўриқчилар гуруҳи қўриқлаган. Айни вақтда Пекинда яшайдиган қиз мода ва адабиётга қизиқади.\nОзарбайжон президенти Илҳом Алиевнинг қизи Лейла Буюк Британия ва Швейцариядаги хусусий коллежларда таҳсил олган. 2008 йилда Москва давлат халқаро муносабатлар университетини тамомлаган Лейла, кино суратга олиши, шеър ёзиши, шунингдек, расм чизиши ҳам мумкин. Бобоси Гейдар Алиевга бағишланган «Элегия» шеъри мактаб ўқувчиларининг 5-синф дарслигига киритилган. 2006 йилда хонанда Эмин Агаларов билан турмуш қуриб, икки нафар фарзандни дунёга келтирган Лейла, турмуш ўртоғи билан 2015 йилда ажрашган ва шундан кейин Амина исмли қизни асраб олган.\nҚозоғистоннинг собиқ президенти Нурсултон Назарбоевнинг кенжа қизи Алия опаларидан фарқли ўлароқ сиёсатга қизиқмайди. Швейцария, Англия ва АҚШда таҳсил олган Назарбоева ўзини турли соҳаларда синаб кўрган. «Европа плюс» радиосида директор ёрдамчиси, «ТуранАлемБанк»нинг юридик бўлимида ишлаган ва отасига котибалик ҳам қилган. Айни вақтда фитнесс-клуб ва «Элитстрой» қурилиш компаниясини бошқарадиган Алия уч марта турмушга чиққан. Иккинчи турмушида икки нафар фарзандни дунёга келтирган аёл бугунги кунда «Казтрансоил»нинг директори Димаш Досанов билан бирга яшайди. “Замин” янгиликларини “Одноклассники”да кузатиб боринг\nЯнгиликлар » Дунё » Отасининг соясида: Путин, Трамп ва бошқа давлат раҳбарларининг қизлари нима билан шуғулланади?


Испанияда коронавирусни кўз тасвири орқали аниқловчи технология ишлаб чиқилди - Zamin.uz\nИспанияда коронавирусни кўз тасвири орқали аниқловчи технология ишлаб чиқилди\nБунинг учун тамаддихонага кириш жойида мижозларга фақатгина кўзни суратга олувчи махсус кўзойнаклар берилган. Сўнгра сунъий онг махсус алгоритмлар ёрдамида олинган тасвирни таҳлил қилган. RTVE телеканалининг хабар беришича, натижани олиш учун бор-йўғи 3 сония талаб этилади.\nИспания, АҚШ ва Хитой олимларини бирлаштирган OcuTech деб номланган ушбу лойиҳа раҳбари Паула Бонеднинг таъкидлашича, олимлар бир неча ойлик тадқиқотлардан кейин коронавирусга хос аломатлар кўзларда акс этишини аниқлашган. Унинг таъкидлашича, шифокор ва муҳандисларнинг биргаликдаги саъй-ҳаракатлари эвазига кўзларда айнан коронавирус келтириб чиқарадиган шамоллаш жараёнини аниқловчи алгоритм ишлаб чиқилган.\nТехнология олинган тасвирни таҳлил қилиб, одамда коронавирус бор-йўқлигини прогноз қилади. Суратлар таҳлилдан кейин йўқ қилиб юборилади, синалувчига эса коронавирусга тезкор тест топшириш таклиф этилади.\nУшбу технологияни тақдим этган Innoarea Projects компанияси директори Альфонсо Сорианонинг таъкидлашича, вирусни текширишнинг бундай усули гавжум жойлар: аэропорт, кўнгилочар марказлар, меҳмонхона ва ресторанлар учун жуда мос келади. “Замин” янгиликларини “Инстаграм”да кузатиб боринг\nЯнгиликлар » Дунё » Испанияда коронавирусни кўз тасвири орқали аниқловчи технология ишлаб чиқилди


Унга кўра, мустақил Ўзбекистонда ҳамма соҳа яшин тезлигида ривожланиб, гуллаб кетди ва олти ойда жаннат бўлди. Бунинг устига у ўзбек тилининг ҳам Абдураҳим Ўлатдан билан шерикчиликдаги “ота”си. Яшин сўзидаги “и”ни ортиқча деб билиб, устига қалам тортиб юбориши ҳеч гап эмас. Акс ҳолда “яшин” “яшн” бўлиб қолармиди?\nОқсаройдан ташқарига ўрмалаган миш-мишларга қараганда, бир йил олдин Ҳамзанинг янги шеъри топилганмиш. Буни катта янгилик деб яшин тезлигида Ислом Каримовга кўрсатишибди. Шеърнинг бир жойида “Ман ўрисга уйландим, сан ўрисга уйланма” дейилса, бошқа бир жойида “Ўрисга уйланмай ўл” деган жойи бор экан. “Ўлиш қанақа бўлишини кўрсатиб қўяман” деб Ислом Каримов маслаҳатчисига ўдағайлабди. Шу билан “ўлим машинаси” юриб кетган экан. Бу миш-миш!\nЛекин ҳақиқат шундаки, мустақиллик чала бўлиб қолганидек, ўзбек тилида янги сўзлар ҳам чала туғилмоқда, “Яшнобод” каби.\nБу кетишда бур кун бирорта туман номини Ислом Каримов номига қўямиз, деб “Исломобод” дейишса, бу сўз Оқсаройдан “Ислобод” бўлиб чиқиши ва сенатда “Исловот” бўлиб кетиши ҳам ҳеч гап эмас.\n« “Туронзамин” почтасидан Фейсбук саҳифаларида »


Ўзбекистонда ўтган йили 2,5 тонна гиёҳванд модда мусодара қилинди\n09:03 / 08.06.2016\nЎзбекистонда 2015 йилда ноқонуний айланмадан 2,51 тонна гиёҳванд модда мусодара қилинди. 2014 йилда бу кўрсаткич 2,298 тонна бўлган, деб хабар бермоқда Ўзбекистон Республикаси Вазирлар Маҳкамаси ҳузуридаги Наркотик моддаларни назорат қилиш миллий ахборот-таҳлил маркази.\n2015 йилда ҳуқуқ-тартибот муассасалари томонидан 147,9 кг героин (2014 йилда 106,5 кг), 882,3 кг опий (881,9 кг), 1,025 тонна марихуана (802,9 кг), 250,2 кг гашиш (100 кг) ва 7,1 минг дона психотроп таблеткалар (18,6 минг таблетка) мусодара қилинди.\nМарказ маълумотларига кўра, Ўзбекистон чегараси орқали наркотрафик каналларини аниқлаш ва бартараф этиш самарадорлигини ошириш мақсадида ўтган йили чегараолди ҳудудларидаги ҳамда Афғонистон ва Тожикистондан Ўзбекистон ҳудуди орқали транзит билан ўтаётган юк поездларидаги яширин жойларда эгасиз афғон наркотикларининг яширилиши бўйича 50 та ҳолат аниқланди.\nЎзбекистон ҳудуди орқали "шимолий йўналиш" деб аталувчи, Афғонистондан Россияга опиум ва героин етказиб берилувчи дунёдаги энг йирик наркотрафик ўтади. Бу йўл орқали йилига 100 тоннагача кучли таъсир қилувчи гиёҳванд моддалар жўнатилади.


Президент: Энди вилоят ва туман ҳокимлари, тўрт раҳбар ҳафтасига уч кун фақат тадбиркорлик билан шуғулланади » Ўзбекистон янгиликлари – Zamin.uz\nПрезидент: Энди вилоят ва туман ҳокимлари, тўрт раҳбар ҳафтасига уч кун фақат тадбиркорлик билан шуғулланади\n24 июль 2019, 10:12\nБу ҳақда Ўзбекистон Республикаси Президенти Ш.Мирзиёев ўз раислигида 23 июль куни ўтказилган кичик бизнес ва тадбиркорликни янада ривожлантириш масалаларига бағишланган видеоселектор йиғилишида маълум қилган.\nҚайд этиш жоизки, кичик бизнес ва хусусий тадбиркорлик иқтисодиётни ривожлантириш, аҳоли бандлиги ва даромадларини оширишда муҳим омилдир. Ушбу соҳа вакилларини ҳар тарафлама қўллаб-қувватлаш мақсадида охирги икки ярим йилда президентнинг элликдан ортиқ фармон ва қарорлари қабул қилинган.\n«Мамлакат иқтисодиётини ривожлантириш энг муҳим масала. Аҳоли бандлиги ва фаровонлигини оширишда хусусий бизнес ва тадбиркорликни ҳар томонлама қўллаб-қувватлаш ва уларнинг муаммоларини тизимли ҳал этиш зарур.\nЭнди вилоят ва туман ҳокимлари, тўрттала раҳбар ҳафтанинг душанба, сешанба, чоршанба кунлари фақат тадбиркорлик масалалари билан шуғулланади. Тадбиркорларнинг ер-суви, бошқа муаммоларини ҳал қилади. Катта-катта саноат корхоналарини қуриш учун вақт кетади. Одамларга эса ўзгаришлар бугун керак», — деди давлат раҳбари.\nЯнгиликлар » Ўзбекистон » Президент: Энди вилоят ва туман ҳокимлари, тўрт раҳбар ҳафтасига уч кун фақат тадбиркорлик билан шуғулланади\n23:03 Президент биноларнинг бузилиши юзасидан ҳокимларни қатъий огоҳлантирди


Бўстонлиқдан нидо: "Шифохонага етмай жон берганлар ҳам бор..." — Sof.uz\nБўстонлиқдан нидо: "Шифохонага етмай жон берганлар ҳам бор..."\n4.10 13:10 161 Ўзбекистон\nТаҳририятимизга Бўстонлиқ тумани, Қўшқўрғон қишлоғидан бир қанча мурожаатлар келиб тушди. Бу ҳақда Human.uz нашри алоҳида лавҳа тайёрлади.\nМурожаатда айтилишича, айни кез бу ҳудудда шифохона йўқ. Аҳоли 50-60 км масофага шифохона излаб боришга маҳкум.\nОдамларнинг билдиришича, аввалги шифохона тадбиркорга текстиль маҳсулотлари ишлаб чиқариш учун бериб юборилганини айтди. Улар беморлар ҳатто шаҳар марказига етиб боришга улгурмай вафот этганини айтишди, "Карантин вақтида COVID-19дан касалланиб, оилавий жон берганлар ҳам бўлган. Бўстонлиқ туман ҳокимиятига мурожаатлар йўлланганмиз, аммо қуруқ ваъдалар билан умр ўтяпти", дейди одамлар.\nБўстонлиқ тумани тўлиқ туристик зонага айлантирилиши ҳақида бир қанча фармонлар чиқарилган эди, лекин ўз аҳолисига хизмат кўрсата олмайдиган масъуллар меҳмонларни қандай қабул қилади, уларга қандай хизмат кўрсатади?\nКеча, 21:26 1964\nБугун, 11:57 438\nБугун, 19:10 105 Ўзбекистон\nБугун, 18:16 70 Ўзбекистон\nБугун, 18:09 85 Ўзбекистон\nБугун, 15:13 208 Ўзбекистон


19-11-2015 | 01:47\nZAMIN.UZ / Узбекистон / 19 Ноябр 2015 года820\nЎзбекистон Фавқулодда вазиятлар вазирлиги аҳолини зилзила ва ерости силкинишлари вақтида қўрқмасликка чақирди. Бу ҳақда, вазирлик вакили Х.Садировга асосланиб, UZ24 хабар бермоқда. «Зилзилалар ва сейсмик фаоллик кузатилаётган вақтда қўрқмаслик керак. Одатда, бу каби ҳодисалар инсонлар орасида катта қурбонларга сабаб бўлмайди. Йил давомида жаҳон бўйлаб 50 мингга яқин зилзила юз беради, бироқ уларнинг саноқлиларидагина одамлар ҳалок бўлади», — деди вазирлик вакили. ФВВ вакилининг алоҳида қайд этишича, фуқаролар бино ва иншоотларни қуришда сейсмик жиҳатдан чидамлиликка эътиборни кучайтиришлари керак. «Одамлар зилзиладан эмас, балки биноларнинг вайрон бўлишидан ҳалок бўлади», — деди Х.Садиров. Вазирлик вакилининг сўзларига кўра, «одамларнинг ўлимига сабаб бўлган зилзила ҳолатларида бино ва иншоотлар белгиланган қурилиш қоидаларига зид равишда режалаштирилган ва қурилган бўлади». 17 ноябрь, сешанба куни оқшомида Ўзбекистоннинг айрим ҳудудларида (Тошкент шаҳрида Рихтер шкаласи бўйича 2,5—3 балли) ерости силкинишлари сезилди. Зилзила эпицентри Қирғизистоннинг Ўш шаҳри яқинида бўлган, магнитудаси 5,7 га тенг бўлган. Ўзбекистонда йил бошидан бери нечта зилзила сезилди? Зилзила нима ва уни олдиндан билиш мумкинми? Манба: Daryo.uz


КАРАНТИНДАН ЧИҚИШ ҚАНЧАЛИК ҚИЙИН - AUZ.UZ\nАДИРЛИКЛАР БАҒРИДАГИ «МОТОКРОСС» (+FOTO)\nКАРАНТИНДАН ЧИҚИШ ҚАНЧАЛИК ҚИЙИН\nЎзбекистон Республикаси Инновацион соғлиқни сақлаш Миллий палатаси матбуот хизмати маълумотига кўра, 13 май куни Ўзбекистон Республикаси Инновацион соғлиқни сақлаш Миллий палатаси Германиянинг Роберт Кох номидаги институти билан эпидемия билан боғлиқ долзарб масалалар, жумладан карантиндан чиқиш бўйича стратегияларни муҳокама қилди.\n50 га яқин мутахассислар видеоконференция қатнашчиларига айланишди. Германия Федератив Республикасида пандемия кунларида COVID-19 га тааллуқли тавсияларни жаҳонда кенг машҳурликка эга бўлган Роберт Кох номидаги Германия Федерал илмий-тадқиқот институти (RKI) тақдим этади. Мустақил равишда қарор қилиш ҳуқуқига эга бўлган мамлакатнинг ҳар бир ҳудуди уларга таяниб, жойларда вазиятни таҳлил қилади ва карантин чекловларини киритади.\nМиллий палата раиси Ровшан Изамов таъкидлашича, Ўзбекистон ва Германия COVID-19 пандемиясига қарши курашишдан нафақат тиббий, балки ижтимоий жиҳатдан ҳам катта тажриба олдилар. Бу ўз вақтида карантин чораларини қўллаш ва аҳолининг онгли хатти-ҳаракати пандемия оқибатларини сезиларли даражада енгиллаштириши ва йўқотишларни минималлаштиришини тушуниб етишга имкон берди.\nИштирокчилар карантин чекловларини юмшатиш бўйича Р. Кох Институти тавсиялари билан қизиқдилар. Институтнинг Халқаро соғлиқни сақлаш маркази (ZIG) бошлиғининг ўринбосари Андреас Янсен (Andreas Jansen) таъкидлашича, таҳлиллар шуни кўрсатмоқдаки, карантиндан чиқиш унга киришдан ҳам машаққатлироқ. Айни пайтда Германияда COVID-19 пандемиясининг биринчи тўлқини ниҳоясига етмоқда ва қатъий карантин чораларини босқичма-бочқич юмшатиш ишлари олиб борилмоқда.\n“Пандемия қачон тугаши ҳаммани қизиқтирмоқда, лекин бунга ҳаммада ҳар хил жавоб. Бу мураккаб савол. Ҳозир нафақат инфекция чақноғи, балки “экспертлар чақноғи” ҳамдир. Биз фақат маълумотларга таянишимиз лозим”, – деди А. Янсен.\nУнинг таъкидлашича, COVID-19 касаллиги тарқалишидан келиб чиқиб жойларни турли даражадаги ҳудудларга бўлиш билан Ўзбекистон жуда тўғри стратегияни танлади.\n“Мамлакатни ҳудудларга бўлиб, сиз асосий ишни бажардингиз. Ва уларга ўзига хос тарзда – тарқалиш даражасидан келиб чиққан ҳолда муносабатда бўлиш лозим. Ҳудудлар учун аниқ индикаторлар бўлиши лозим. Сариқ ва яшил ҳудудларда аниқлаб бўлинган беморлар, шунингдек мулоқотда бўлганларнинг текширилиши ўта муҳим. Қизил ҳудудларда карантин чекловларини кучайтириш бўйича чоралар зарур бўлади. Ҳудудларга бўлиш бўйича Европа давлатларида биз ҳам тажрибалар ўтказмоқдамиз, лекин бу Хитойда ҳам қўлланган чора эди. Хубэй провинциясида карантиннинг энг қатъий чоралари қўлланилганди”,- дейди Андреас Янсен.\nГерманиялик мутахассислар мамлакатда COVID-19 дан нисбатан паст ўлим кўрсаткичлари сабабини тушунтирдилар. Хусусан, оммавий тестдан ўтказиш катта таъсир кўрсатади. ГФР да хафтасига 400 мингга яқин COVID-19 га текширув ўтказилмоқда. Бундан кўпроқ қилиш имкони ҳам бор, баъзи ҳолларда бу кўрсаткич хафтасига 800 мингтага ҳам борди. Лекин бугунги кунда Кох номидаги Инстутда 400 минг тест ўтказиш етарли деб ҳисоблашмоқда.\nЭслатиб ўтамиз, ГФР аҳолиси 81,4 млн. одамдан кўпроқ. Тест ўтказишнинг бу даражаси беморларни касаллик ҳали енгил кечаётган даврида – яъни шифохонага ётқизиш эҳтиёжи туғилмасидан аввал аниқлаш имконини беради.\nГерманиялик экспертлар таъкидлашича, бунда энг муҳим кўрсаткичлардан бири тестларнинг “ижобий” кўрсаткичи, яъни тасдиқланган касалликлар фоизидир. ЖССТ маълумотларига кўра, нормал кўрсаткич – тест ўтказилганларнинг умумий сонидан 3 дан 12% гача “ижобий” натижадир. Агар кўрсаткич 20% гача етса, бу етарли даражада тест ўтказилмаётганини билдиради. ГФР да бу кўрсаткич 4-5% ташкил қилади. Корея Республикаси каби пандемия билан муваффақиятли курашаётган давлатларда бу кўрсаткич яна ҳам пастроқ.\nФикр алмашишни давом эттиришга бўлган катта қизиқишни ҳисобга олган ҳолда, томонлар германиялик мутахассислари конференция давомида кўтарилган барча саволларга ёзма равишда жавоб беришига келишиб олдилар. Шунингдек, ушбу видеоконференция орқали Ўзбекистон Республикаси Инновацион соғлиқни сақлаш Миллий палатаси ва Роберт Кох номидаги Германия Федерал илмий-тадқиқот институти ўртасида муваффақиятли бошланган ҳамкорликни кенгайтириш имкониятлари кўриб чиқилади.


АҚШ университети профессори Тошкент давлат аграр университети Нукус филиалида меҳмон бўлди- Kruz.uz\nАҚШ университети профессори Тошкент давлат аграр университети Нукус филиалида меҳмон бўлди\n16:03, 20.06.2016 1851 0 Жамият\nТошкент давлат аграр университети Нукус филиалида “ICARDA” халқаро ташкилоти ва Филиалнинг “халқаро алоқалар” бўлими ҳамкорлигида тадбир бўлиб ўтди. Унда ушбу халқаро ташкилотнинг мамлакатимиздаги координатори Кристина Тодерич, АҚШнинг Невада университети профессори Лаурел Саито ҳамда ўқитувчиси Никола Армедан ҳамда Филиал профессор-ўқитувчилари, талабалар қатнашди, дея хабар бермоқда KR24.uz\nТадбирда Ақшнинг Невада университети профессори Лаурел Саито Филиал профессор-ўқитувчилари билан ҳамкорликда Қараўзак туманида амалга оширилаётган шўрланган ерларнинг мелоратив аҳволини яхшилаш ва ҳосил етиштириш бўйича лойиҳаси намойиш этилди. Сўнгра ер ости сувлари ва кўлларнинг планктонлари ҳақидаги слайд тақдим этилди.\nХалқаро ташкилотнинг юртимиздаги координатори Кристина Тодерич ташкилот ва Филиал ўртасидаги ҳамкорлик алоқаларини янада яхшилаш ва ҳамкорликда амалга оширилаётган грантлар хусусида маълумот берди. Никола қишлоқ хўжалиги соҳасидаги грантлар ва стипендиялар тўғрисида кенг тушунчалар берди.\nЛаурел Саито студентларга “Review of US-Uzbekistan Partner Projects on water and Ecosystems” мавзуида амалий машғулотлар ўтказди. Талабалар ўзларини қизиқтирган саволларга жавоблар олди.\nФилиалнинг ўқув ва илмий ишлар бўйича директори ўринбосари Нийетбой Абсаттаров меҳмонларга ташриф учун ташаккур билдирди. Кейин филиалнинг “халқаро алоқалар” бўлими томонидан хорижий грантлар ва стипендиялар дастури ҳақида тақдимот қилди.\nМазкур бўлим ва “ICARDA” халқаро ташкилоти томонидан ҳамкорлик меморандуми имзоланиши келишилди.\nРасмда Лаурел Саито\nАҚШТошкент давлат аграр университети Нукус филиали


Жомбойда 50 та МТМ қурилади\nMon, 13/08/2018 - 10:11\nЖорий йилда Жомбой туманида 50 та давлат-хусусий шерикчилик шаклдаги мактабгача таълим муассасалари қурилиши режалаштирилган.Айни пайтда МТМларни қуриш ташаббуси билан чиққан тадбиркорлар рўйхати шакллантириб бўлинган.\nТуман ҳокими Умиджон Назаров тадбиркорлар билан учрашди. МТМлар қурилиши учун муаммо бўлаётган масалалар ечими юзасидан масъул ташкилотларга топшириқ ва кўрсатмалар берди.\nБатафсил Жомбойда 50 та МТМ қурилади\nЎн тўрт асрлик байрам\nMon, 18/06/2018 - 23:00\nОйларнинг улуғи – рамазони шарифни кўтаринки руҳда, шукроналик билан ўтказдик. Рамазон ҳайитининг биринчи куни юртимизда 15 июнь кунига тўғри келиши ҳақида Мусулмонлар идорасининг ахбороти эълон қилинди.\nУшбу айём дунёдаги миллионлаб мусулмонлар қатори юртимиз мўмин-мусулмонлари ҳам катта шодиёна ва хурсандчилик билан ўтказадиган катта байрамдир. Қайд этиш лозимки, ҳайит байрамининг ўзига хос тарихи бор.\nБатафсил Ўн тўрт асрлик байрам\nСектор раҳбарлари учун Жомбойда семинар ўтказилди\nSat, 02/06/2018 - 15:12\nТуман ҳокими У.Назаров раҳбарлик қилаётган 1-сектор штабида шаҳар ва туман сектор раҳбарлари иштирокида семинар ташкил этилди.\nБатафсил Сектор раҳбарлари учун Жомбойда семинар ўтказилди\nЖомбойда Дамашқ атиргули етиштириляпти.\nTue, 29/05/2018 - 19:42\nДунёнинг саноқли давлатигина Дамашқ атиргулидан қимматбаҳо эфир мойи олиб, атир-упа, тиббиёт ва кимё саноатида қўллайди, экспорт қилади. Атиргул ёғининг бир грами Саудия Арабистонида 120 АҚШ доллари атрофида баҳоланади. Франция, Болгария, Туркия ва Италиянинг асосий даромад манбаи ҳисобланган мазкур йўналиш Ўзбекистон саноати учун бутунлай янги соҳа эди.\nБатафсил Жомбойда Дамашқ атиргули етиштириляпти.\nSun, 27/05/2018 - 11:10\nШайх Худойдоди Вали зиёратгоҳида кекса-нуронийлар ва меҳнат фахрийлари учун ифторлик дастурхони ёзилди. Туман ҳокимлиги томонидан ўтказилган тадбир ўзаро меҳр-оқибат, шукроналик руҳида ўтди.\nБатафсил Ифторлик дастурхони ёзилди


Қонун ҳужжатларининг лингвистик экспертизаси нима учун керак? - zarnews.uz\n▶ Қонун услуби содда ва аниқ, дабдаба ва жимжимадорликдан холи бўлиши керак;\n▶ Тушунчалар аниқ бўлиши, ҳар хил талқин қилиш имкониятини истисно этиши лозим;\n▶ Қонунларда реал ва долзарб масалаларни кўтариш керак, рамзийлик ва мавҳумликлардан қочиш зарур;\n▶ Қонунлар матни мантиқ бўйича машқлар бўлмаслиги, ақлий салоҳияти ўртача бўлган одамларга мумкин қадар тушунарли бўлиши лозим;\nХўш, қонунларимиз бу талабларга жавоб берадими?\nҚонун ижодкорлиги кўп қиррали мураккаб ва масъулиятли жараён бўлганлиги сабабли унда муайян қатъий тартиб ва талабларга, шунингдек, қонунчилик ва юридик техника талабларига оғишмай риоя этилиши лозим. Агарда қонунчилик техникаси қонун яратувчи органга ўз иродасини оқилона, мантиқан аниқ, қатъий ифодалар ёрдамида лўнда, қисқа ва содда баён этиш имконини берса, лингвистик экспертиза қонун ҳужжатлари нормалари таъсирчанлигини оширишга хизмат қилади.\nЎз даврида француз маърифатпарвари ва файласуфи Ш.Монтескье қонун чиқарувчи амал қилиши лозим бўлган бир нечта қоидани таърифлаб берган эди:\n- қонун услуби содда ва аниқ, дабдаба ва жимжимадорликдан холи бўлиши керак;\n- тушунчалар аниқ бўлиши, ҳар хил талқин қилиш имкониятини истисно этиши лозим;\n- қонунларда реал ва долзарб масалаларни кўтариш керак, рамзийлик ва мавҳумликлардан қочиш зарур;\n- қонунлар матни мантиқ бўйича машқлар бўлмаслиги, ақлий салоҳияти ўртача бўлган одамларга мумкин қадар тушунарли бўлиши лозим;\n- қонунни кўп сонли истиснолар, чеклашлар ва эслатмалар билан қалаштириб ташлаш ярамайди;\n- қонунлар пухта ўйланган, асосланган ва амалиёт учун зарур бўлиши лозим.\nҚонун ҳужжатлари мазмуни таъсирини ошириш, қонун ва бошқа норматив-ҳуқуқий ҳужжатлар ўртасидаги юридик кучни таъминлаш, мавжуд ижтимоий муносабатларни тартибга солишда юқоридаги тамойилларга риоя этиш, норма ижодкорлигини такомиллаштиришни талаб этади. Шунга кўра Ўзбекистон Республикаси Президентининг 2018 йил 8 августда “Норма ижодкорлиги фаолиятини такомиллаштириш концепциясини тасдиқлаш тўғрисида”ги фармони қабул қилинди. Фармон билан норма ижодкорлиги фаолиятини такомиллаштиришнинг асосий йўналишлари сифатида норма ижодкорлиги фаолиятининг институционал асосларини такомиллаштириш белгиланди.\n“Норматив-ҳуқуқий ҳужжатлар тўғрисида”ги қонуннинг 21-моддасида норматив-ҳуқуқий ҳужжат лойиҳаси ҳуқуқий экспертизадан ўтказилиши шарт, деб белгиланган. Унга кўра, норматив-ҳуқуқий ҳужжат лойиҳаси ишлаб чиқувчининг ёки норматив-ҳуқуқий ҳужжатни қабул қилувчи органнинг қарорига кўра иқтисодий, молиявий, илмий, экологик, коррупцияга қарши экспертизадан, шунингдек бошқа турдаги экспертизалардан ўтказилиши мумкин.\nЭкспертлар сифатида норматив-ҳуқуқий ҳужжат лойиҳасини тайёрлашда бевосита иштирок этмаган ташкилотлар ва (ёки) шахслар жалб қилинади. Экспертиза ўтказиш учун олим ва мутахассислар, шу жумладан бошқа давлатлар ҳамда халқаро ташкилотлардан мутахассислар жалб этилиши мумкин. Экспертларнинг норматив-ҳуқуқий ҳужжат лойиҳаси бўйича хулосалари тавсия хусусиятига эга ва ишлаб чиқувчи ёки норматив-ҳуқуқий ҳужжатни қабул қилувчи орган томонидан кўриб чиқилиши керак.\nНорматив-ҳуқуқий ҳужжатлар лойиҳалари бўйича лингвистик экспертиза ўтказиш, аввало, қонунчилик тизимининг мукаммал, изчил, сифатли ва самарали бўлишида муҳим аҳамият касб этади. Қонун тилининг мукаммаллигига эришиш экспертлик таҳлил ўтказишнинг мезанизми ва сифатига боғлиқ жараёндир.\nЛингвистик экспертиза орқали қонун лойиҳаси матни тузилиши ва унинг мазмунидаги айрим услубий, лексик, мантиқий ҳамда грамматик хатолар бартараф этилади. Бир сўз билан айтганда, қонун лойиҳаларининг юридик-лингвистик экспертизаси матннинг сифатли бўлишини таъминлайди.\nБугунги кунда лингвистик экспертиза самарадорлигини ошириш ва унинг қонун ҳужжатлари лойиҳаларининг пухта ва сифатли ишлаб чиқилишини таъминлашда қуйидаги айрим муаммоларнинг ечимини топишга тўғри келади:\n- қонун ҳужжатлари лойиҳалари юзасидан лингвистик экспертизани ташкил этиш бўйича ваколатли органни ташкил этиш зарур. Чунки, бу турдаги экспертиза юқори малака талаб этадиган, сўз ва матн бўйича мутахассис, айниқса, мумтоз адабиёт ва матншунослик бўйича катта тажрибага эга шахслар орқали ўтказилганда ижобий натижа бериши мумкин.\n- бу соҳа бевосита тилшунос, филолог, мантшунос каби касб эгаларининг меҳнатига таянади. Президентимизнинг 2018 йил 8 августдаги ПФ-5505-сон фармони билан тасдиқланган “Норма ижодкорлиги фаолиятини такомиллаштириш концепцияси”нинг учинчи йўналишида айнан икки ва ундан ортиқ тилларда тайёрланган норматив-ҳуқуқий ҳужжатлар лойиҳалари матнларининг ўзаро мувофиқлигини лингвистик экспертизадан ўтказишни таъминловчи органни белгилаш вазифаси қўйилган.\nХуллас, кенг жамоатчилик, олим ва мутахассислар вакилларини ўзида бирлаштирган бу органни ташкил этиш долзарб масала сифатида кўзга ташланиб турибди. Давлат тилининг кенг жорий этилиши, қонунчиликка замонавий ва таъсирчан сўзларни олиб кириш, тилни соғломлаштириш, қонун ҳужжатлари матнидан кераксиз, тилимизга салбий таъсир кўрсатаётган сўзларни чиқариб ташлаш, қонунчилик имло луғатини яратиш ҳам асосий ишларимиздан бири сифатида қолади.\nТошкент давлат юридик университети ихтисослаштирилган филиали доценти, юридик фанлар номзоди.\nТеглар: қонунчилик электрон қонун ҳужжати\nЯнги қонун ногиронлиги бўлган шахсларга имкониятлар беради?\nҚонунга хилоф равишда ҳукм қилинган ёки қамоққа олинган шахс оқланганидан кейин ўз ишига тикланиши лозим


Хивада беш юлдузли меҳмонхона қурилмоқда - 17.02.2021, Sputnik Ўзбекистон\nБу 100 ўринга мўлжалланган “Фаровон” меҳмонхонаси бўлади. Унда 6 та президент апартаменти, 8 та “suit” хона бўлади. 17.02.2021, Sputnik Ўзбекистон\nТОШКЕНТ, 17 фев — Sputnik. Хива шаҳрида янги беш юлдузли меҳмонхона бунёд этилмоқда. Бу ҳақда Туризмни ривожлантириш давлат қўмитаси хабар қилмоқда.Бу 100 ўринга мўлжалланган “Фаровон” меҳмонхонаси бўлади. Меҳмонхона 6 та президент апартаменти, 8 та “suit” хона, 86 та стандарт хонага эга бўлади.Меҳмонхонанинг конференция зали 800 ўринли бўлиб, у кенг қамровли учрашувларни ўтказишга мўлжалланган. Қурилиш ишларига 300 га яқин ишчи жалб қилинган. Ушбу лойиҳани 2021 йил охирида фойдаланишга топшириш мўлжалланган.\nхива, меҳмонхона, туризм\n© Пресс-служба ГоскомтуризмаВ Хиве строят пятизвездочную гостиницу на 100 мест\nБу 100 ўринга мўлжалланган “Фаровон” меҳмонхонаси бўлади. Унда 6 та президент апартаменти, 8 та “suit” хона бўлади.\nТОШКЕНТ, 17 фев — Sputnik. Хива шаҳрида янги беш юлдузли меҳмонхона бунёд этилмоқда. Бу ҳақда Туризмни ривожлантириш давлат қўмитаси хабар қилмоқда.\n12 Феврал, 10:40\nБу 100 ўринга мўлжалланган “Фаровон” меҳмонхонаси бўлади. Меҳмонхона 6 та президент апартаменти, 8 та “suit” хона, 86 та стандарт хонага эга бўлади.\nМеҳмонхонанинг конференция зали 800 ўринли бўлиб, у кенг қамровли учрашувларни ўтказишга мўлжалланган.\nҚурилиш ишларига 300 га яқин ишчи жалб қилинган. Ушбу лойиҳани 2021 йил охирида фойдаланишга топшириш мўлжалланган.


Халқаро бухгалтерияни MERIT EDUCATION’да Фаридун Одилов билан ўрганинг\n14:25 / 28.03.2017\nACCA (The Association of Chareted Certified Accountants - Дипломли сертификатланган бухгалтерлар уюшмаси) Сертификатлаштириш дастури булиб, Бухгалтерия ҳисоби ва Молия соҳасида мутахассисларни тайёрлаб келмокда. Ушбу уюшма бугунги кунда 180дан ортиқ мамлакатда ўз фаолиятини олиб боради.\nШундай экан, ACCA’ни MERIT EDUCATION’да ўрганинг ва уюшма аъзосига айланинг! Фақат бизда, ACCA курслари юқори сифатли таълим стандартлари даражасида олиб борилади, шунингдек, ACCA имтиҳонларида юқори натижага эришиш кафолати берилади.\nКурслар 1 май санасидан бошланиб, фақатгина 20 нафар ўқувчи қабул қилинади (ҳар бир гуруҳда 10 ўқувчи).\nМарказимизда ушбу курсни бошлаш учун сиз:\n- MERIT EDUCATION’да 20 апрелга қадар руйхатдан ўтишингиз;\n- IELTS’дан камида 5.5 баллга эга бўлишингиз;\n- Шунингдек, маълумотингиз камида ўрта махсус бўлиши керак.\nДарслар интенсив тарзда кечки вақтларда олиб борилади. ACCA’нинг ҳар бир фани 3 ой давом этиб, ҳафтада 3 марта 120-160 дақиқадан олиб борилади. Дарсларни малакали мутахассис - KDB банкининг молиявий рискни бошқариш бўлимининг бошлиғи - Фаридун Одилов ўтказади. У банк, молия ва молиявий бошқарув соҳасида 9 йилдан ортиқ тажрибага эга ҳисобланиб, ACCA уюшмасининг малакали аъзоси сифатида тасдиқланган.\nШунингдек, MERIT EDUCATION ўқув марказида инглиз тили, рус тили ва инглиз тилида математика, абитуриентлар тайёрлов курслари ҳам мавжуд.\nТўловларни исталган турда амалга ошириш мумкин бўлади!\n(97) 444 4404\n(71) 200 4404\nМанзил: Юнусобод тумани, Бодомзор йўли кўчаси, 78-Уй\nБизнинг ижтимоий тармоқлардаги саҳифаларимиз:\nбухгалтерия ОТМ таълим


Маскдан Безосга маслаҳат, Тошкентнинг муаммоларини санаган Ортиқхўжаев ва яна бир ҳокимликка берилган совға — кунлик дайжест – Kommers.uz\nТаҳлил\t23:00 | 16.12.21\nМаскдан Безосга маслаҳат, Тошкентнинг муаммоларини санаган Ортиқхўжаев ва яна бир ҳокимликка берилган совға — кунлик дайжест\nЯқин соатларда 2021 йилнинг 16 декабрь санаси ҳам поёнига етади. Якунланаётган кун Ўзбекистон ва жаҳон ахборот майдонида қайноқ янгиликларга бой бўлди. Kommers.uz уларнинг энг сараларини битта дайжестга тўплади.\nМаскдан Безосга маслаҳат\nSpaceX асосчиси Илон Маскнинг фикрича, унинг миллиардер рақиби Жефф Безос ўзининг Blue Origin компаниясига кўпроқ вақт сарфлаши керак.\n«Қайсидир маънода, мен уни (Безос назарда тутилган — таҳр.) Blue Origin’га кўпроқ вақт сарфлашга кўндиришга ҳаракат қиляпман, шунда улар кўпроқ муваффақиятга эриша олади. Бир дўстим айтганидек, [Безос] Blue Origin’да кўпроқ ва жакузида камроқ вақт ўтказиши керак», — дейди Маск.\nМаскнинг сўзларига кўра, Amazon асосчиси муҳандислик соҳасида «етарли даражада яхши», лекин муҳандисликнинг майда тафсилотларини ўрганиш учун ақлий кучини беҳуда сарфлашни истамайди.\nCNBC маълумотларига кўра, яқин вақтгача Жефф Безос ҳафтада бир кун — чоршанбани Blue Origin’да ўтказар эди, аммо сентябрда у бу вақтни икки кунга кўпайтиришга қарор қилган ва энди компания ишлари билан чоршанба ва сешанба кунлари шуғулланмоқда.\nМаск, ўз навбатида, Tesla ва SpaceX ўртасида ўз вақтини тенг тақсимлашга ҳаракат қилаётганини, бироқ вақти-вақти билан вазият ўзгариб туришини айтган. Миллиардер, шунингдек, баъзида ҳафтасига 120 соат ишлашини таъкидлаган. Шу билан бирга у бундай режим одамни ақлдан оздириши мумкинлигини тан олган. Маск Financial Times’га берган интервьюсида энди дам олиш кунисиз ҳафтасига 80-90 соат ишлаётганини маълум қилган.\nМаълумот ўрнида, Маск ва Безос ўртасидаги космик пойга бир неча йиллардан бери давом этмоқда. Ҳозиргача Маскнинг қўли баланд келяпти. Унинг компанияси, аллақачон, Ой ва Марсга парвозлар учун ракетани синовдан ўтказмоқда, шунингдек, мунтазам равишда NASA билан шартномалар тузмоқда.\nТошкентнинг муаммоларини санаган Ортиқхўжаев\nЯна бир ҳокимликка берилган совға\nБухоро вилоятининг Когон шаҳрида фуқаро савдо дўконини ҳокимликка «беғараз» топшириш тўғрисида ариза ёзди. Шаҳар ҳокими Ҳаёт Давлатовнинг савдо-дўкони биносини ҳокимлик балансига қабул қилиш тўғрисидаги қарори қабул қилинди.\nПокистон ва Ўзбекистон ўртасидаги мунтазам авиақатнов\nПокистоннинг PIA авиакомпанияси Ўзбекистонга мунтазам авиақатновларни йўлга қўяди. Ушбу масала Ўзбекистон Транспорт вазирлигида Покистоннинг Ўзбекистондаги элчихонаси вакиллари ҳамда PIA авиакомпанияси раҳбарияти иштирокида ўтказилган учрашувда муҳокама этилди.\nҚайд этилишича, учрашув давомида ҳар икки томон вакиллари мамлакатлар ўртасида фуқаро авиацияси соҳасидаги ҳамкорлик алоқаларининг ривожланиши Ўзбекистон ва Покистон манфаатларига бирдек мос келишини таъкидлаган.\nМузокаралар давомида Транспорт вазирлигининг ҳаво транспортини ривожлантириш департаменти раҳбари Дониёр Жумаев хорижий авиакомпанияларни Ўзбекистон авиация бозорига жалб этиш, ушбу бозорнинг барча иштирокчилари учун қулай шароитларни яратиш бўйича кўрилаётган чоралар ҳақида батафсил маълумот берган.\nХусусан, 2021 йилнинг ўзида аэропорт хизматлари учун йиғимлар 42 фоизгача туширилган. Шунингдек, зиёрат туризми йўналишида бажариладиган парвозларга 50 фоизгача чегирмалар берилиши айтиб ўтилган.\nХабарга кўра, PIA авиакомпаниясининг Ўзбекистондаги вакили Муҳаммад Ваққос Исломобод–Тошкент ва Карачи–Тошкент йўналишида мунтазам авиақатновларни йўлга қўйиш бўйича режалари билан ўртоқлашган. Авиакомпания ушбу йўналишларда парвозларни 2022 йил январь ойидан йўлга қўйиш ниятида.\nУчрашув якунида томонлар белгиланган йўналишларда мунтазам парвозларни йўлга қўйиш юзасидан ҳамкорликда ишларни давом эттиришга келишиб олган.\nИлон Маскнинг Марсни тадқиқ қилиш режаси\nРоссиядан Ўзбекистонга юборилган миллиард доллар\n2021 йилнинг июль-сентябрь ойларида Россиядан Мустақил Давлатлар Ҳамдўстлиги (МДҲ) мамлакатларига тўлов тизимлари орқали амалга оширилган трансчегаравий ўтказмалар 2,29 миллиард долларга етди.\nМаълум бўлишича, ушбу давр мобайнида энг кўп Ўзбекистонга 1,01 миллиард доллар (34,9 фоиз ўсиш), Тожикистонга 0,53 миллиард доллар (25,5 фоиз ўсиш) ва Қирғизистонга 0,43 миллиард доллар (21,7 фоиз ўсиш) ўтказилган.\nҚайд этилишича, 2021 йилнинг учинчи чорагида Россия Федерациясидан МДҲ мамлакатларига жисмоний шахсларнинг тўлов тизимлари орқали валюта ўтказмалари 6 йиллик рекорд — 2015 йилнинг иккинчи чорагидаги 2,31 миллиард долларлик кўрсаткични янгилаган. Бунда Ўзбекистон, Тожикистон ва Қирғизистон мамлакатлари етакчи бўлиб, ушбу давлатларга пул ўтказмалари иккинчи чоракка нисбатан 22 фоиздан 35 фоизга кўтарилган.\nМутахассисларнинг фикрича, пул ўтказмалари миқдорининг ўсишига меҳнат мигрантлари оқими, хусусан, Ўзбекистон ва Тожикистондан ишчи кучини уюшган тарзда олиб келиш сабаб бўлган.\nАмерикалик блогер учун ягона нусхадаги Audi электромобили\nГерманиянинг Audi компанияси америкалик пойгачи ва шоумен Кен Блок учун S1 e-tron quattro Hoonitron пойга электромобилини ишлаб чиқарди.\nМаълум бўлишича, битта нусхада ишлаб чиқарилган модель Audi Sport заводи бўлими мутахассислари томонидан тайёрланган. Моделнинг техник тавсифлари ошкор этилмаган, аммо маълумки, машина иккита электромотор ва углерод толали монококка эга.\nAudi S1 e-tron quattro Hoonitron устида бренд бош дизайнери Марк Лихт бошчилигидаги дизайн жамоаси ишлаган. Замонавий электромобиль ўтган асрнинг 80-йилларидаги Audi Sport quattro S1 пойга машинасини эслатиб юбориши айтилмоқда.\nЯнги электромобиль 2022 йилда дебют қилади. Кен Блок Audi S1 e-tron quattro Hoonitron пойга машинасини миниб, Elektrikhana видеоси доирасида турли ҳаракатларни амалга оширади.


Олмалиқ кон-металлургия комбинати мис карьерини ривожлантиришга 101 млн доллар инвестиция киритади\n19:45 / 23.06.2015\nОлмалиқ кон-металлургия комбинати 2015-2016 йилларда комбинатнинг асосий хомашё базасини ташкил қилувчи “Қалмакир” конини ривожлантиришга 101 млн доллар инвестиция киритади.\nКомбинат лойиҳанинг техник-иқтисодий асосини ишлаб чиқишни ниҳоясига етказди ва 2015 йилнинг иккинчи ярмидан мис олишнинг энг самарали технологияси сифатида ғуж ҳолда ишқор билан ювиш жараёнини татбиқ қилиш бўйича ишларни бошлайди.\nЛойиҳа мис ишлаб чиқаришни қисқа муддатли истиқболда 3-4 фоизга ошириш имконини беради. Лойиҳани молиялаштириш Ўзбекистон реконструкция ва ривожланиш фондининг 41,3 млн долларлик, Ўзбекистон банкларининг 40,3 млн долларлик кредитлари ва комбинатнинг 19,4 млн долларлик ўз маблағлари ҳисобига амалга оширилади.\n“Қалмакир” конини ўзлаштириш ишлари 1954 йилдан бери олиб борилади. Бугунги кунда коннинг лойиҳавий қуввати йилига 31,5 млн тонна рудани ташкил қилади. Коннинг геологик захиралари 2007 йилнинг 1 январига 6,15 млн тонна мис, 94 минг тонна молибденни ташкил қилган эди. 2012 йилда комбинат конни кенгайтириш бўйича 122,2 млн долларлик лойиҳани ўз ниҳоясига етказган эди.\nОлмалиқ кон-металлургия комбинати Ўзбекистонда мис ишлаб чиқарувчи ягона корхона ҳисобланади. Комбинат тоза мис, металл рух, қўрғошин концентрати ва бошқа маҳсулотлар ишлаб чиқаради. Комбинатнинг ҳисобига Ўзбекистонда ишлаб чиқариладиган жами кумушнинг 90 фоизи, жами олтиннинг 20 фоизи тўғри келади.


Россиялик футболчилар Александр Кокорин ва Павел Мамаев Белгород областидаги колониядан озодликка чиқишди.\n8 май куни Москванинг Пресня суди ака-ука Кокоринларни 1 йилу 6 ой, Мамаев ва Протасовицкийни 1 йилу 5 ойлик қамоқ жазосига маҳкум қилди. Улар тергов вақтида колонияда ўтказган вақт ҳам бу муддат ичига киритилганди. Сентябрь ойи бошида эса футболчиларнинг адвокатлари уларни шартли равишда қамоқдан озод қилиш бўйича судга илтимоснома киритишган ва бу илтимоснома қаноатлантирилганди.\nКокориннинг адвокати берган маълумотга кўра, футболчи шу кунларда «Зенит» билан янги шартнома тузди. Унинг сўзларига кўра, Мамаев «Краснодар» билан шартномасини бекор қилмаган ва ушбу клубда ўйнашда давом этади.\nГоловин: «Дзюбанинг голи жамоага ишонч берди»\nДзюба шотландиялик журналистларга дакки берди\nРПЛ. «Зенит» меҳмонда ишончли ғалабага эришди


Россия ва Ҳиндистон биргаликда ракета ишлаб чиқаради | IDROK.UZ\n2023—2025 йилларда Россия-Ҳиндистон қўшма BrahMos Aerospace лойиҳаси вакиллари гиперовозли ракета ишлаб чиқаришади. Бу ҳақда ташкилот раҳбари Судхир Мишра хабар қилган. Унинг ҳисобига кўра, ракетани яратиш учун 8-10 йил талаб этилади ва қурилма ўз турлари ичида биринчиси бўлади.\nРоссия томонидан ушбу лойиҳада МАИ координаторлари қатнашадилар. Эслатиб ўтамиз, бу Россия ва Ҳиндистоннинг биргаликдаги илк иши эмас. Ҳудди шундай юқори товушли BrahMos ракеталари Ҳиндистон ҳарбий кучларида 2005 йилда ишлатила бошланган эди.


«Марҳумнинг мурдасига бензин сепиб, ўт қўйилган». Наримон Григоряннинг ўлдирилиши билан боғлиқ янги тафсилотлар - Daryo\n19:37, 20.01.2020 139591\nДавоми: Наримон Григорян бир йигитнинг бошқа бир йигитга рашки сабаб ўлдирилганми?\nТошкент шаҳар прокуратурасида 20 январь, душанба куни ОАВ вакиллари учун ташкил этилган брифингда таниқли дизайнер ва хореограф Наримон Олимжонов (Григорян)нинг ўлдиришига оид янги тафсилотлар маълум қилинди. Бу ҳақда «Дарё» мухбири Миролим Исажонов хабар бермоқда.\nТаъкидланишича, 14 январь, сешанба куни соат тахминан 12:05 да Тошкентнинг Яшнобод тумани Чигил кўчасидаги хонадонда 2018 йил май ойидан буён ижара шартнома асосида яшаб келган 35 ёшли Наримон Григоряннинг мурдаси қотиллик аломатлари билан топилган.\nҲолат юзасидан шу куни Яшнобод туман прокуратураси томонидан Жиноят кодексининг 97-моддаси 1-қисми (қасддан одам ўлдириш) билан жиноят иши қўзғатилиб, дастлабки тергов ҳаракатлари Тошкент шаҳар прокуратураси томонидан олиб борилмоқда.\n«Олиб борилган тергов-тезкор ҳаракатлари давомида ушбу қотиллик жинояти 1996 йилда туғилган фуқаро А.А. томонидан содир этилганлиги аниқланди», — дейилади шаҳар прокуратураси ахборотида. Айбланувчи тариқасида сўроқ қилинган А.А. ўз кўрсатмаларида Наримон Григорянни қасддан ўлдириб, пулига эгалик қилиш мақсади бўлганини айтган.\nУ 13 январь, душанба куни соат тахминан 9:00 да ўз режасини амалга ошириш ниятида уйидан 1 литр баклажкада бензин ва пичоқ олиб чиққан; Наримон Григорянга қўнғироқ қилиб, унинг уйига борган. Хонадонга кирган вақтида ёнидаги пичоғи билан Наримон Григорянни қасддан ўлдирган.\n«Гумон қилинувчи шахс уйда бўлган 625 доллар, иккита iPhone, битта электрон сигарета чекиш мосламаси, битта Аирподс наушниги, Наримон Гриогоряннинг Captiva’си калитини олган ва жиноят изларини яшириш мақсадида хонадон ва Наримон Григоряннинг мурдасига бензин сепиб, ўт қўйган. Шундан сўнг хонадоннинг кириш эшигини қулфлаб, чиқиб кетган.\nА.А. ўз кўрсатмасида иккита iPhone, Captiva’нинг калити ва пичоқларни ҳодиса содир бўлган Чигил кўчасидан оқиб ўтувчи Қорасув каналига ташлаб юборганини, 225 долларни эса сўмга айирбошлаб, бир қисмини ўзининг эҳтиёжларига сарфлаганлигига иқрорлигини билдирган.\nЖиноят иши бўйича ҳодиса жойи кўздан кечирилиб, Қорасув каналидан иккита пичоқ, А.А.нинг ёнидан 400 доллар ва 1,06 миллион сўм пул маблағи, битта электрон сигарета чекиш мосламаси ва битта Аирподс наушниги ашёвий далил тариқасида олинган.\nТошкент шаҳар прокуратураси ўта оғир жиноятларни тергов қилиш бўлими бошлиғи ўринбосари Расулжон Ботир ўғлининг маълум қилишича, 17 январь, жума куни А.А.га нисбатан «қамоқ» эҳтиёт чораси қўлланган. Ҳозирда жиноят иши бўйича тергов ҳаракатлари давом этмоқда.\n13:16 Бугун 243\n13:01 Бугун 2281\n12:32 Бугун 3672\n12:19 Бугун 21699\n14:50, 26.02.2020 185147\n10:15, 25.02.2020 124350\n07:44, 26.02.2020 119748\n15:44, 25.02.2020 109068


Qalampir.uz - Шаҳзода Матчонова турмуш ўртоғи билан яшаяптими?\nШаҳзода Матчонова турмуш ўртоғи билан яшаяптими?\n00:41, 03.01.2017 Шоу-бизнес\n“Шаҳзода турмуш ўртоғи билан яшаяптими?”, қабилидаги саволлар пайдо бўлди. Матчонова эса бу саволларга жавоб бўлгувчи суратни оммага эълон қилди.\n2016 йилнинг 25 ноябрь куни актриса Шаҳзода Матчонова турмуш қургани ҳақида хабар берган эдик. Умар ва Шаҳзоданинг тўйи Тошкентдаги “Яккасарой” ресторанида бўлиб ўтди.\nТўй сўнг, орадан кўп вақт ўтмай, Шаҳзода Матчонованинг тўйи билан боғлиқ турли миш-мишлар тарқалди. Гап сўзларга қараганда, куёвнинг асл исми бошқа, бу тўй шунчаки “кўргазма” учун ташкил этилган. Бироздан сўнг бу гапларнинг ҳаммаси барҳам топди.\nАктриса Шаҳзода Матчонова ижтимоий тармоқлардаги шахсий саҳифасига доимий равишда шахсий ҳаёти ва ижоди билан боғлиқ суратларни жойлаштириб боради. Бироқ актриса шу вақтгача тўйидаги суратларни шахсий саҳифасига жойлаштирмаётган эди. Бу эса миш-мишларнинг янада аланга олишига сабаб бўлди. Бу орада эса “Шаҳзода турмуш ўртоғи билан яшаяптими?”, қабилидаги саволлар пайдо бўлди. Матчонова эса бу саволларга жавоб бўлгувчи суратни оммага эълон қилди.\nКеча Матчонова турмуш ўртоғи билан тушган суратини жойлаштириб, ижтимоий тармоқлардаги кузатувчиларини Янги йил билан табриклади. Сурат тўйдан олинмаган, аксинча, хориж сафарида туширилгани кўриниб турибди. Унда Шаҳзода турмуш ўртоғининг қўл телефонига тикилиб ўтирибди. Куёв эса Шаҳзодага бефарқ, у телефон ўйнаш билан оввора. Гўё иккиси ҳам кимдир бу ҳолатни суратга муҳрлаётганини билишмаяпти.\nТўйдан сўнг “болалаган” гап-сўзлардан чарчаган Матчонова ушбу сурат остига изоҳ қолдириш имкониятини чеклаб қўйган.\nРоссияда хоккей майдонида янги туғилган чақалоқнинг жасади топилди\n13:11, 22.10.2018 46 097\n08:54, 30.04.2018 7 078\n#Бугун: Рожер Федерер ва Шаҳзода Матчонова туғилган кун, илк марта Европа Иттифоқининг сессияси ўтказилган\n10:02, 08.08.2017 2 752\nШаҳзода Матчонованинг тўйидан онлайн фоторепортаж\n19:18, 25.11.2016 31 026\nБугун Шаҳзода Матчонованинг тўйи\n15:30, 25.11.2016 18 309\nIloxim baxtingizga kuz tegmasin deb qolaman. Baxtli bolila\nКимга канака эътибори бор. Хох у санаъткор булсин хох у оддий бир инсон... Одамларга хайронсан бировни хаёти улар учун катта бир мавзу... уларни омма олдида мухокама килиш шарт эмас. Хеч кимнинг шахсий хаётига аралашиш килиш улар учун хак хукук берилмаган. Илойим икки ёш бахтли булсин. куз тегмасин.\nБу хабар мени шокка туширди – Петросян Обид Асомов ҳақида\nОбид Асомовнинг дафн маросими қачон ўтказилиши маълум қилинди\nТаниқли ўзбек актёри вафот этди\nҚудратимизга шубҳа қилсангиз... Шаҳло Аҳмедованинг шаҳвоний клипи барибир ТВда намойиш этилмоқда


Баткенда Қирғизистон, Тожикистон ва Ўзбекистон клублари ўртасида “Фарғона водийси кубоги” ўтказилади\n6 октябрь, 2018, 15:45\nОсиё қитъасида футбол йилдан-йилга жадаллик билан ривожланиб бормоқда. Борган сайин қитъа клублар ўртасидаги турнирлари ва қолаверса Осиё кубоги иштирокчилари географияси кенгайиб бормоқда. Бу эса Осиёнинг барча мамлакатларида ҳам қўшни давлатлар футболига бўлган эътибор ортишига хизмат қилмоқда.\nШу ўринда жорий йилнинг 9-11 октябрь кунлари Қирғизистон Республикасининг Баткен шаҳрида қўшни давлатлар ўртасидаги алоқаларни спорт орқали ҳам янада мустаҳкамлаш мақсадида илк марта “Фарғона водийси кубоги” бўлиб ўтади. Унда Тожикистоннинг “Хўжанд”, Қирғизистоннинг “Олой” ва Баткен вилояти терма жамоаси, шунингдек, Ўзбекистоннинг “Нефтчи” клублари иштирок этишади. Учрашувлар Баткен шаҳридаги “Марказий” стадионда бўлиб ўтади. Мусобақада асосий жамоалар билан биргаликда шунингдек, ушбу клубларнинг 12 ёшгача бўлган тарбияланувчилари ҳам ўзаро ғолиблик учун кураш олиб боришади.\nТаъкидлаш жоиз, келаси йиллардан анъанавий тарзда ўтказилувчи мазкур мусобақада янада кўпроқ иштирокчилар қатнашиши кўзда тутилмоқда.


«УзАтом» рус элчисининг АЭС хакидаги гапларини рад этди. Хали келишувга эришилмаган – Дарё уз Янгиликлар\nГлавная / Жахон / «УзАтом» рус элчисининг АЭС хакидаги гапларини рад этди. Хали келишувга эришилмаган\n24.12.2020\tЖахон Comments Off on «УзАтом» рус элчисининг АЭС хакидаги гапларини рад этди. Хали келишувга эришилмаган 28 Показы\n«Шартномани мухокама килишда Узбекистон Республикасининг миллий манфаатларини инобатга олган холда музокара позициялари ишлаб чикилган ва химоя килиб келинмокда», – дея баёнот берди «УзАтом» агентлиги.\nУзбекистон ва Россия расмийлари Узбекистонда биринчи атом электр станциясини куриш буйича асосий шартнома юзасидан музокараларни давом эттирмокда.\n«УзАтом» агентлиги, Россиянинг Тошкентдаги элчиси Владимир Тюрденевнинг гапларига жавобан, шундай баёнот билан чикди.\nАввалрок элчи АЭС буйича шартнома «деярли тайёр» экани ва масаланинг факат техник жихатлари колгани хакида гапирганди.\n«Хозирда Узбекистон Республикаси ва Россия Федерацияси томонидан ташкил этилган ишчи гурухлар томонидан Узбекистон Республикасида атом электр станциясини куриш буйича асосий шартнома шартларини мухокама килиш буйича доимий музокаралар утказиб келинмокда.\nУшбу шартномани мухокама килишда Узбекистон Республикасининг миллий манфаатларини инобатга олган холда музокара позициялари ишлаб чикилган ва химоя килиб келинмокда.\nХозирда томонлар лойиханинг хавфсизлиги ва ишончлилиги хамда иктисодий самарадорлигини ошириш, шунингдек республиканинг миллий манфаатларидан келиб чиккан холда позицияларини якинлаштириш буйича музокараларни давом этмокдалар.\nБундан ташкари, АЭСни жойлаштириш майдончасига тегишли рухсатнома олиш максадида объектни жойлаштириш буйича устувор майдончада кенг куламли мухандислик тадкикот ишлари амалга оширилмокда ва АЭС курилиши хамда ундан фойдаланишнинг атроф мухитга таъсирини бахолаш буйича хужжат ишлаб чикилган булиб, ушбу хужжат буйича урнатилган тартибда экспертизадан утказиш хамда жамоатчилик эшиттирувларини ташкил этиш буйича режага асосан ишлар олиб борилмокда.\nТанланган майдончада Россия томони билан хамкорликда амалга оширилаётган мухандислик тадкикот ишлари натижалари АЭС курилиши буйича шартнома шартларининг асоси булиб хизмат килади», – дейилади «УзАтом» баёнотида.\nЭслатиб утамиз, шу кунларда рус элчиси Владимир Тюрденев Узбекистон Россиянинг «Спутник V» вакцинасидан 1 млн доза буюртма бергани хакида хам хабар таркатди. Аммо бу маълумотни хозирча расмий Тошкент тасдиклагани йук.\nРФнинг Узбекистондаги фавкулодда ва мухтор элчиси Владимир Тюрденев\nЭлчининг гапларига караганда, Узбекистон ушбу 1 млн доза вакцинадан Россияга ишлагани борадиган фукароларини эмлаш учун фойдаланади. Кайд этиш лозим, Россия Козогистон ва Киргизистон фукароларидан фаркли уларок, Узбекистон фукаролари учун хамон чегараларини очмаяпти.\nУзбекистон расмийлари Россия билан катновларни тиклашга тайёрлиги ва иккинчи томон билан музокаралар олиб бораётгани бундан уч ой олдин маълум булган эди.\nПред. Узбекистон саккиз давлат билан халкаро авиарейсларни тухтатди\nСледующая Ургутда хужжатсиз яшаб келаётган 214 нафар бола аникланиб, уларга тугилганлик гувохномаси берилди\nШавкат Мирзиёев Тошкент шахридаги ёзувчилар уйи билан танишди\nТошкентда Узбекистон ва Тожикистон уртасида Стратегик шериклик тугрисидаги шартнома имзоланади\nХиндистонда бир миллиондан ортик киши тошкинлар сабабли уз уйини тарк этди\nРоссиянинг Волгоград вилоятида Иккинчи жахон уруши даврига тегишли авиабомба топилди\nТошкентда ёши катта хайдовчи билан муштлашиб, унинг машинаси ойналарини синдирган Matiz хайдовчисига нисбатан жиноий иш кузгатилди


Отабек Умаров Шаҳноза Мирзиёева билан билан қандай танишгани ва севишиб қолгани хусусида сўзлаб берди! - 4 Октября 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Октябрь » 4 » Отабек Умаров Шаҳноза Мирзиёева билан билан қандай танишгани ва севишиб қолгани хусусида сўзлаб берди!\nОтабек Умаров Шаҳноза Мирзиёева билан билан қандай танишгани ва севишиб қолгани хусусида сўзлаб берди!\nОтабек Умаров ўз инстаграм саҳифасига Ботаника боғида кезаётган суратини жойлаштириб, у билан боғлиқ хотираларни эсга олди.\n— Мана шу қадрдон истироҳат боғимга келишдан ҳеч чарчамайман. Бу ердаги ҳар бир хиёбон, ҳар бир ўриндиқ, ҳар бир дарахт ўша бетакрор кунни ёдимга солади. Чин муҳаббатим, қалбимнинг яккаю-ягона соҳибаси, суюкли рафиқамни илк маротаба учратган кунимни.\nОрадан ўн икки йил вақт ўтди. Тошкент таниб бўлмас даражада ўзгарди. Севимли боғим ҳам ободонлашиб, яшариб, янада гўзаллашиб, ўзгача қиёфа касб этди.\nБироқ қалбимдаги ҳислар ҳамон ўша-ўша. Унда ҳамон танҳо муҳаббатим яшаб келмоқда. Ва мен ҳам доимгидек қадрдон боғимга келавераман, келавераман.\nЎй-фикрларимни жамлаш, бирор муҳим қарор қабул қилиш бўладими ёки кўнгил ғашлиги, хафагарчилик бўладими, фарқи йўқ, боғимнинг бағрига шошаман.\nБаъзан эса шунчаки айланиб юраман, чунки айнан шу ерда ўзимни бахтли ҳис қилишдан тўхтамайман.


Германияда локдауннинг янги мезонлари жорий этилди\n25 Август 2021 10:45\nBERLIN. Kazinform - Германия бундан буён инфекция юқтирганлар сонига емас, балки касалхонага ётқизиш сонига эътибор қаратишга қарор қилди. Бу ҳақда канцлер Aнгела Меркель кеча маълум қилди, деб хабар беради Kazinform BBCга таяниб.\nҲозиргача Германияда турли чекловлар қўйилган, охирги етти кун ичида янги инфекция юқтирганлар сони 100 минг аҳолига 35, 50 ва 100 тата ҳолатга етди.\n«Инфекция юқтирганлар сони 50 тага етганда, биз бошқа умумий ҳимоя чораларини киритмасликка қарор қилдик, чунки аҳолининг кўп қисми аллақачон эмланган», - деди Меркель.\nКўпчилик Германияда узоқ вақтдан бери мезон сифатида инфекциялар сонидан воз кечишни талаб қилишган, чунки эмланганлар сонининг кўпайиши билан оғир ҳолатлар ва касалхонага ётқизилишлар камаяди ва локдауннинг мақсади шифохоналарни ортиқча юкламадан ва одамлар ўлимдан қутқариш эди.\nДушанба куни Германияда 3,688 та янги коронавирус инфекцияси юқтириш ҳолати қайд этилди (масалан, Буюк Британияда, худди шу куни уларнинг сони 30 мингдан ошди) ва ҳар 100 минг аҳолига етти кунлик жами кўрсаткич 56,4 ни ташкил этди.\nГерманияда ҳозир аҳолининг қарийб 60 фоизи тўлиқ эмланган.


Покистонлик офицер Афғонистон билан чегарада ўлдирилган\n23 Avgust 13:10 / Published in Жаҳон\nПокистонда, Афғонистон билан чегарадош ҳудудларда, бир офитсер ўлдирилган. Маълум бўлишича, у билан бирга бўлган машинани Тобо қишлоғи яқинидаги вақтинчалик мина портлатиб юборган.\nПокистон армияси зобитларидан бири ҳалок бўлди, икки аскар яраланди. 2021 йил 22 -август, якшанба куни Афғонистон билан чегарадош Шимолий Вазиристон вилоятида мина автомобил ғилдираклари остида портлади.\nThe Express Tribune газетасининг душанба куни Мудофаа вазирлигига таяниб хабар беришича, улар билан бўлган автомобил Тобо қишлоғи яқинида террорчилар қўллаган қўлда ясалган минада портлатилган.\nХудди шу куни Шимолий Вазиристоннинг Боя ҳудудида разведка операцияси чоғида Покистон махсус кучлари минтақада ҳаракат қилаётган айирмачи гуруҳлардан бир жангарини йуқ қилди.\nАйирмачилар Шимолий ва Жанубий Вазиристонда Вазиристон Исломий Давлати (ВИД) деб номланган ташкилотни яратишга ундамоқда. Сўнгги ойларда уларнинг ҳужумлари қўшни Афғонистонда Толибон (Россия томонидан тақиқланган террорчилик ташкилоти) нинг ҳарбий ютуқлари фонида ошди.\nВазиристон Афғонистон билан чегарадош Покистон қабилалар зонасида жойлашган. 2009 йил декабр ойида Покистон ҳукумати илгари ВИД (Вазиристон Исломий Давлати) тузилишини эълон қилган бўлгинчилар устидан ғалаба қозонганини эълон қилди. Ҳозирги вақтда ушбу минтақанинг бир қатор ҳудудлари уларнинг назорати остида қолмоқда, ноқонуний қуролли гуруҳлар сони 35 мингга яқин.\nTagged under: АРМИЯ, АФҒОНИСТОН, офицер, ПОКИСТОН, ЎЛДИРИШ, ЎЛИМ


Ака - Аҳмад Аъзам\nBy AdminOktabr 25, 2012One Comment\nМаҳмуд ака билан, аниқ эсимда ёк, ишқилиб, етмишинчи йилларнинг бошида Фанлар академиясининг аспирантлар ётоқхонасида танишганман. Тошкентга янги келганман, Самарқанддан ўзига укасидек яқин олиб, доим қўллаб юрадиган устозим Ҳотам ака Умуров дўсти Мурод ака Иброҳимовга учрашимни тайинлаб юборган, у киши қаёққа бош суқишимни билмай, сарсон юрган пайтларимда хонасидан бошпана бериб турган. Мурод акани оллоҳ раҳмат қилсин, жуда яхши одам эдилар, кўп яхшиликларини кўрганман. Маҳмуд ака Мурод аканинг дўсти, ёнига борганида суҳбатларида бўлиб, шу билан бир умрга ака-ука бўлиб қолганмиз.\nЎзи инсоннинг ҳаёти яхши одамлар кўрсатадиган яхшиликлар силсиласидан иборат, таржимаи ҳолингизга мундоқ разм солсангиз, сизни шу ҳолингизга олиб келган яқин кишилар кўз олдингизда узун қатор тизилиб, сиз қайтара олмаган хизматлари хотирингизни маълул қилади.\nЕтмиш бешинчи йили Маҳмуд ака «Гулистон» журналига мақоламни олган. Ёзувчи Турғун Пўлатнинг «Ичкуёв» қиссасига тақриз эди. «Вафот этган ёзувчининг асарига ёзиб, жуда хайрли иш қилибсан, берамиз», деб у киши ҳам мени хурсанд қилди, ҳам ўша пайтлардаги адабий жараён, танқидчиликнинг тагзаминида баъзан манфаат, ошна-оғайнигарчилик ҳам бўлишидан сергаклантириб қўйди. Мен учун «Гулистон» журналига мақолам олиниши тушимга ҳам кирмаган мартаба, чўққига олиб чиқадиган қанотни елкамга ёпиштириш билан баробар эди. Лекин уни маъқул деган одам яна кўзойнагини бурнининг устига қўндириб, мен не ҳасратда қойиллатяпман деб тўлдирган даста қоғознинг устидан «расм солиб» кетса! Ўзимча яхши ёзаман, ёзаётганда жумла нималигини қўлим билан ҳам ҳис қилишим керак деб, ҳатто ручкагача танлайдиган одамман, Маҳмуд аканинг чизмакашлигига қараб кайфим учиб кетди. Соғ қолган жумла ёк, чизилган, ўчирилган, яна саҳифанинг ёнидан ҳам, бошидан ҳам, ҳар ёғидан бедана тузоққа тушириб киритилган ғиж-биж сўзлар. Қоғоз қора қонига бўлмаса-да, кўк сиёҳига бўялди. «Бўлди- қилди»ни, яъни «бўлмоқ», «қилмоқ» феълларини шунақа кўп урчитишимни ўзим мутлақо билмаган эканман.\nМаҳмуд ака бир саҳифани кўргандан кейин: «Ма-э, саводсиз экансан-ку», деб қайтариб берса керак деган эдим, ёк, «Мана, қара-да, мен ўзимдан бир фикр ҳам қўшмаяпман, сеникини тозалаб, очяпман. Яхши ёзгансан, лекин чиқит, паразит сўзлар кўп. «Бўлди-қилди»ни мунча яхши кўрмасанг», деб тақризимни охирги жумласигача битта ҳам қолдирмай бўяб чиқди; биронта сўз эътибордан четда қолмади. «Қора қони»га беланган «асар»имга қараб, бу тузоқлар, сиртмоқлар, киритмалар, устидан ҳам, остидан ҳам қилинган чумолийўл тузатишлардан биров бир нарсани тушунармикан десам, машинкачи қизлар Маҳмуд аканинг «ребус»ларини жуда осон ечар экан, босилганини ўқиб кўрсам, мен ёзган нарса, худди ўзгармагандек, лекин айтмоқчи бўлган гапларим шундай жаранглаб, равшан фикр бериб турибдики, ёзганимга ўзим ҳам ишонмайман.\nТақризим «Гулистон»да босилгандан бир йил ўтиб, ўзим ҳам Маҳмуд аканинг ёнида ўтириб бошқаларнинг асарларига «расм солиш», жумла «бўяш»ни ўргана бошладим. Яъни шу журналга ишга ўтдим. Албатта, Маҳмуд аканинг таклифи ва бош муҳаррир Асқад Мухтор, у кишининг ўринбосари Ваҳоб Рўзиматовга тавсияси билан. Журналнинг шу кишилар раҳбарлик қилган даври адабиётимизда алоҳида ўрин тутади. Бугунги кунда таниқли, номдор ўнлаб ёзувчи ва шоирларимиз ўша пайти, яъни етмишинчи йилларнинг иккинчи ярмида айнан «Гулистон» журналида тетапоя бўлган. Ҳеч муболағаси ёк, унда тўрт қатор сатри босилган ҳаваскор тан олинган катта шоирга айланиб, ютуғини бир ҳафта «ювар» эди. Ўттиз тийинлик журнал шу қадар машҳур, адабий жараёнда айниқса ёшлар ижодини ёритиш бўйича дарғалигидан қўлда бир сўмга чиқиб кетган эди.\nЖурнални бундай мартабага кўтаришнинг замирида, албатта, ҳали айтганим, завқли ва… ниҳоятда оғир меҳнат ётар эди. Буни нашрлар саҳифаси устида тер тўкиб ётган заҳматкашлар жуда яхши билади. Ўшанда кун бўйи «Гулистон» материалларидан бош кўтармай, кечқурун «Кўк гумбаз» чойхонасида кундузи қилган ишининг ҳаяжонини боса олмай, чойнак-чойнак чой бўшатиб, томоғи бўғилиб қолгунча баҳслашган Мурод Хидир, Тоҳир Малик, Эркин Аъзамов, Сулаймон Раҳмон, Саъдулла Аҳмад, Абдулла Шер каби ҳамкасблар таҳрир завқини ҳали-ҳануз унутолмаймиз. Маҳмуд ака эса ўзгармаган, ўн йил олдин ҳам, йигирма йил, ўттиз-қирқ йил олдин ҳам шундай эди. Ҳозир ҳам қўлига тушган мақолага шундай берилиб, завқ билан билан ишлов беради. Бир ўйлаб кўринг, Маҳмуд ака ҳозир етмишга чиқиб, таҳрирчилик фаолиятини, дейлик, йигирма беш ёшларидан бошлаган бўлса, шу давр бадалида қўлидан ўтган асарлар неча-неча юз жилд китоб бўлади! Шуларнинг ҳаммасига сўзма-сўз кўз нурини берган, ҳар битта жумланинг устида букчайган. Ҳар бир мақола ё ҳикоянинг устида фақат мен билан эмас, умуман қоғозини кўтариб келган қалам аҳли борки, ҳаммамиз билан яккама-якка ўтириб, бирга «расм солган». «Торта олмаган», қайтарилган асарларни ҳеч ким ҳисобига етмаган. Уларнинг ҳам биронтаси ўқилмай, муаллифига тушунтирилмай қолмайди Бу меҳнатга кундалик бўлгани учун кўникилган, билмаган одамга одатий туюлади. Лекин… адабиётни шу меҳнат яратади. Адабиётнинг бугунги мавқе-даражасида Маҳмуд акага ўхшаган таҳрирчиларнинг сиртдан бўртиб турмайдиган, камтар-камсуқум, лекин буюк меҳнати ётади. Бу ҳақиқатан ҳам буюк, юки фақат чидаганга чиқарган оғир, одамнинг бутун умрини оладиган, баъзан ҳаммасини бошқаларга бериб, ўзига миннатдорликдан бошқа нарса қолдирмайдиган ниҳоятда ғалати меҳнат. Одам қўлига тушган нарсаларга талаб билан ёндашади, бировники бўлгани учун талабнинг оғирлиги аввалло ўзининг зиммасига тушади, кун-кундан ошган талаб бир кун келиб «фетиш» – «маъбуд»га айланади, ўнлаб одамларнинг юзлаб асарларини таҳрир қилиб ўрганган одамнинг ўзи ёзишига… хуллас, масъулияти имкониятидан ҳам каттариб кетади. Кейин, йиллаб бошқаларнинг ҳар хил мавзу, ҳар хил жанрда, фикр услуби, ифода усуллари ёзиш турлича асарларини йиллаб таҳрир қилиш, адбатта, ниҳоятда керак, хайрли, шарафли иш, аммо муҳаррирнинг ижодий қувватини сўриб, ўзи ёзишини ҳеч нарса қолдирмайдиган сурункали, ниҳояси ёк бир заҳмат ҳам. Бутун умрини шу тарзда сўз санъатига фидо қилиб, ўз ижодлари орзуларидагина мавжуд ҳамкасбларимизнинг қолаётган ҳамкасбларимизнинг шовқинсиз, кўринмайдиган тер тўкишлари билан матбуотимиз матбуот, адабиётимиз шу даражада. Бизда таҳрир меҳнатига алоҳида ҳақ тўланмайди, муҳаррир лавозими учун маош олади, лекин унинг бошқа муаллифлар асарига ишлов бериши ўзиникини ёзишидан устун туради ва уни маош билангина баҳолаб бўлмайди.\nЯна бир томони ҳам борки, ҳаммани тузатиб, таҳрир қиладиган одам ўзидан ҳаммадан баланд ёзишни кутади ва жуда кам ёзади ёки бошқаларнинг устидан ишлаб, чиқариб берган асарларини ўзиники қабул қилиб ҳам ишлайверади. Бу маънода Маҳмуд ака дунёга келтирган асарларнинг саноғи ёк. Тўғри маънода ҳам шундай. Маҳмуд ака қўлидан етаклаб, елкасидан итариб, юрмаганларини судраб ҳам адабиётга олиб кирган ижодкорлар жуда кўп. Шуларнинг қарийб ҳаммаси у билан бир умр ҳамкорликда, доим у кишидан аниқ фикр кутади, у киши ҳам қаламини қайраб, ҳамиша тайёр…\nГапни ўзимдан бошладим – Маҳмуд ака биринчи мақоламни чоп этиб, адабий жараёнга қўлимдан етаклаб олиб кирган, шу жараёнда сузишни ўргатган. Яна ўзимга келсам, ҳозир ҳам у кишига талпинаман, фикрини эшитгим келади. Чунки аямай гапиради. Кўп йиллар ёзмай юриб, бултур «Ҳали ҳаёт бор» деган бир қисса ёздим. Ўқишга биринчилардан бўлиб Маҳмуд акага берган эдим, у киши ўқиб, шунинг номига ҳам: «Анави аёл қаҳрамоннинг гапидан олинган экан, қўштирноқни ёпишдан олдин уч нуқта қўйиш керак», деб тузатиш киритди. Ўша Маҳмуд ака-да.\nЎша-ўша, жуда кўп ижодкорларга акалик қилган, адабиётда укалари жуда кўп, ҳали ҳам кўзойнагини бурнининг устига қўндириб, « ўзимизнинг Жанқовуллар тумтумаклари» устидан эринмай бўяб, яна орада чаёнқалампирдай аччиқ истеҳзо қилиб ўтирадиган Маҳмуд акамиз – ҳамманинг бирдек ҳурматини қозонган хизмат кўрсатган муҳаррир.\n«Ўзбекистон адабиёти ва санаъти»\nPingback: Ahmad A’zam. Aka. » Xurshid Davron


Янгиликлар | Тошкент шаҳар мактабгача таълим бош бошқармаси\nАзиз юртдошлар! Сизларни қутлуғ қадамлар билан кириб келаётган Янги – 2020 йил билан Тошкент шаҳар Мактабгача таълим бош бошқармаси чин дилдан табриклайди! Эл-юртимиз фаровонлиги йўлидаги барча ишларингизда улкан муваффақиятлар тилаймиз! Йил давомида яхши кайфият ва омад сизларни асло тарк этмасин! Оилангизда бахту-саодат, хонадонларингиздан тинчлик-хотиржамлик ва файзу-барака аримасин!\nТанловда қатнашиш учун талаб этиладиган ҳужжатлар:


Беда – ерга дармон, чорва учун фойдаси кон озуқа | АгроОлам.Uz\nҲамёнингизда: 0 UZS\nУй шароитида бизнес бедана боқиш\nУй шароитида новвосчаларни боқиш бизнеси\nБош саҳифа Деҳқончилик Беда – ерга дармон, чорва учун фойдаси кон озуқа\nБеда – ерга дармон, чорва учун фойдаси кон озуқа\nIyun 29, 2018\nБеда ўсимлиги кучли илдиз тизимига эга бўлиб, ерни чиринди моддалар билан бойитади. Натижада тупроқнинг физик, кимёвий, микробиологик хоссалари яхшиланади. Бедапоядан бўшаган ер тупроғи юмшоқ, донадор бўлиб, ўзидан намлик, ҳарорат ва ҳавони яхши ўтказади.\nЯна бир эътиборли томони, беда шўрланган ерларнинг мелиоратив ҳолатини яхшилайди. У ўзининг қалин баргчалари билан ер бетини деярли йил бўйи соялаб туради. Натижада тупроқда сувнинг буғланиши, шўрнинг юқорига кўтарилиши деярли бўлмайди. У кўп кўкат ҳосил қилиши учун кўп сув сарфлайди. Бунинг учун тупроқнинг остки қатламларидаги сизот сувларидан яхши фойдаланади, натижада сизот сувининг сатҳи пасаяди. Беда суғорилганда тупроқдаги тузлар эриб, пастга тушади.\nКам ёки ўртача шўрланган тупроқларда беда ўстирилганда ундаги туз миқдори кескин камаяди. Натижада бундай ерларга 3-4 йилгача шўр ювмасдан ғўза экиш мумкин.\nШунингдек, беда ғўза касалликлари, бегона ўтлар ҳамда ҳар хил ҳашаротлар сонини ҳам камайтиради. Масалан, ғўзанинг вильт касаллиги беда таъсирида 30-40 фоизга камаяди. Бедадан бўшаган ерга ғўза экилганда ҳосил эскидан ғўза экиб келинган ердаги ҳосилга нисбатан 20-40 фоизга ошади. Шу боис, бу экин “пахта – маккажўхори – беда” алмашлаб экиш тизимида асосий экин сифатида қўлланилган.\nБеда сувга жуда талабчан бўлса-да, қурғоқчиликка бардошли экинлар турига киритилган. Чунки унинг кучли илдиз тизими ер остки қатламларидаги сувдан фойдаланади. Шунинг учун у лалми ерларда ҳам ўстирилади.\nХулоса ўрнида айтиш жоизки, тупроқ унумдорлигини ошириш, ўсимликларни касалликлардан ҳимоя қилиш, асосий ҳамда такрорий экинлардан мўл ҳосил етиштиришда беданинг ўрни беқиёс. Энг муҳими, беда чорва учун тўйимли ва фойдали озуқа бўлиши баробарида бизга келажак авлодларга соғлом ер қолдириш имконини ҳам беради.\nРихсивой ТИЛЛАЕВ, Тошкент давлат аграр университети профессори,\nЖонибек ХУДОЙҚУЛОВ, доцент.\n“Qishloq hayoti” газетаси\nСаримсоқпиёз ва унинг асосий навлари\nБеданаларни саноат услубида боқиш\nУй шароитида бройлер жўжаларини боқиш\nУй шароитида бедана боқиш бизнес. 1 ойда 500 $ даромад.\nТомчилатиб суғориш технологиялари жорий этилади\nСамарқандда 24 минг гектардан ортиқ майдонда сув тежовчи технология ўрнатилади\nЎтган 2020 йил давомида хориждан жами 12,8 миллион дона кўчат импорт...\nТорф “Агробалт-Н” 250 л\nСизнинг ҳисобингизда: 0 UZS\nUsername * Username cannot be changed.\nТўловга ўтиш - 0 UZS


Ўзбек шоираси Бокуда олқишланди\n22.12.2018 15:50 0 318\nЎзбек-Озарбайжон адабий алоқалари қадим анъаналари билан бугунга қадар яшаб келмоқда. Халқимиз Низомий Ганжавий, Фузулий каби Озарбайжон мумтоз шоирларини, замонамизнинг улуғ адиби Анор ва истеъдодли шоир Ромиз Равшан асарларини, таниқли адабиётшунослар Яшар Қосим ва Акиф Бағир адабий-танқидий мақолаларини севиб ўқийди.\nҚувончлиси, бу каби адабий дўстлик ришталарини янги адабий авлод вакиллари ҳам юксакликка кўтаришмоқда. Хусусан, бу борада «Китоб дунёси» газетаси таҳририяти ва газета бош муҳаррири Хосият Рустамова ташаббуслари таҳсинга лойиқ.\nИкки кун аввал Озарбайжон матбуот агентлиги томонидан Ўзбекистон Ёзувчилар уюшмаси аъзоси, «Китоб дунёси» газетаси бош муҳаррири, истеъдодли шоира Хосият Рустамованинг «Озарбайжон - Ўзбекистон адабиёти ва унинг тарғиботидаги улкан хизматлари, «Китоб дунёси» газетасидаги тарғиботи учун махсус диплом билан такдирланганди. Куни кеча Бокудан яна бир хушхабар келди. Турк халқларининг умумдунё конгреси Хосият Рустамованинг қардош туркий халқлар адабиёти ва маданияти тараққиёти ҳамда улар ўртасида биродарлик туйғуларини мустаҳкамлашдаги хизматларини алоҳида эътироф этди ва шоирани фахрий ёрлиқ билан мукофотлади. Эслатиб ўтамиз, Хосият Рустамова Банкокда ўтказилган «Open Evrazia-2018» халқаро танловида поэзия йўналишида 1-ўрин соҳибига айланганди.\nУ яқин кунларда Белгияда бўлиб ўтадиган халқаро анжуманда иштирок этади ва шоиранинг китоби Лондоннинг нуфузли нашриётида катта ададда чоп этилиши кутилмоқда.


Бош саҳифа / Таълим / Халқ таълими вазири Улуғбек Иноятовга форумга тў...\nХалқ таълими вазири Улуғбек Иноятовга форумга тўғридан тўғри уланиш вақтида қарийб икки юзта савол берилди\nХалқ таълими вазирлигига янгилик бўлмаган бу амалиёт, афсуски, бошқа муассасалар томонидан ҳануз қўлланилмай келяпти.\nВазирнинг фуқаролар билан бевосита мулоқотга киришиши тўғрисидаги хабарни тарқатган нашр нуқтаи назарига биз ҳам чин дилдан қўшиламиз: бундай мулоқотлар энг самарали амалий ечимлардан биридир. Ва агар вазирлик бу қадамни қўяркан, ушбу жараённи қандай қилиб техник жиҳатдан оптималлаштириш тўғрисида ўйлаётган бўлса, бошқа кўплаб идоралар ҳозиргача ижтимоий тармоқларда ўз саҳифасига эга эмас, хатто айримларининг сайтлари ҳам вақтида материаллар билан бойитилмайди. XXI асрда энг таъсирчан воситалардан бош тортиш қанчалик тўғри экани ҳақида ўзингиз ҳукм чиқара қолинг.\nТехник нюансларни аниқлаштириш мақсадида вазирликка қўнғироқ қилганимизда, биз билан сўзлашишга деярли ҳеч кимнинг вақти бўлмади, Онлайн-муҳокамага Вазир билан биргаликда муассасанинг барча етакчи мутахассислари қўшилдилар. Бироқ, онлайн-уланишдан кейинги интервьюда, вазирлик ҳодимлари мурожаатлар жуда кам бўлди, деганларида ҳайратда қолдик. Маълум бўлишича, муассаса ота-оналардан катта фаоллик, ўқитувчилардан ҳақиқий илмоқли ва мураккаб саволлар кутишган ва чин маънода жидий глобал муаммоларни ҳал этишга тайёрланган экан.\nБўлар иш бўлди. Халқ таълими вазирлиги хатто форумда жавобсиз қолган саволлар ҳам яқин вақт ичида кўриб чиқилиши ва ҳал этилишига ваъда берди, уларнинг кўпчилиги бевосита жойларда иш олиб боришни тақозо этишини билдирди. Вазирлик бу жараён учун масъулиятни ўз зиммасига олади.\nФуқаролар турли мавзудаги саволлар билан мурожаат қилишди. Ҳар бир мактаб ўқувчиси неча килограмм металлолом топшириши керак ва умуман керакми ўзи? Бола ота –онаси билан вақтинча бошқа шаҳарда турганда, машғулотларни ўтказиб юбормаслик учун шу шаҳардаги мактабга қатнаши мумкинми? Болалар боғчаларидаги навбат кутишларни қандай бартараф этиш лозим? Нега муассасалар санитария меъёрларини инкор этади? Бу ва бошқа кўплаб саволларга Халқ таълими вазири тайёр ҳолда жавоб берди.\nБу хилдаги тадбирларни вазирлик авваллари ҳам ўтказганига қарамай, саволлар ва таклиф-мулоҳазалар билан иштирок этаётган одамларгина эмас, балки вазирлик ҳодимлари ҳам бундай мулоқотга яхши тайёр эмасликлари сезилади.\nШу билан бирга ҳар бир оилага алоқадор ва уни тўлқинлантирадиган мавзу бўлишига қарамай 200 тагина савол берилиши, ўттиз миллион аҳолига эга бўлган мамлакат учун албатта камлигини ҳам тан олиш керак. Ва бу Халқ таълими вазирлигининг сайтида расмий ҳабар пайдо бўлган заҳоти бўлажак тадбир тўғрисидаги хабар интернет ва ижтимоий тармоқларда тарқалиб кетгандаги ҳолат. Ижтимоий тармоқлардаги мулоқот жараёнида салбий муносабатлар ҳам билдирилди: кимдир қизиқтирган саволларга жавоб бўлмаганидан шикоят қилса, кимлардир мурожаатлар умуман эгасига бориб етмаганини хабар қилди. Шу ўринда аввалроқ айтиб қўяйлик, ҳар бир савол кўриб чиқилади, кеча эътибордан четда қолган саволларга батафсил жавоб оламиз ва кейинроқ эълон қиламиз.\nТан олиш қанчалик оғир бўлмасин, бироқ тажриба фуқароларнинг кўпчилиги ҳали ҳануз у ёки бу вазирлик фаолиятини яхши билмаслигини кўрсатди. Мулоқот давомида Олий ва ўрта маҳсус таълим вазирлиги ваколати соҳасига тааллуқли бир қатор саволлар келиб тушди. Коллеж ва лицейлар ўқувчиларининг ота-оналари “бу бизнинг ваколатимизга кирмайди” деган жавобдан мутлақо ноўрин ҳафа бўлишди ва бундай эмаслигини ўзларича исботлашга уринишди. Гарчи, ОАВ материалларида ҳам, муассаса сайтида ҳам биринчи шаҳс ҳозиржавоблик билан тезкор жавоблар қайтарган мавзулар доираси қатъий белгилаб қўйилган эди.\nМулоқотнинг энг фаол иштирокчиларидан бири, икки соат давомида бир неча мурожаатларни жўнатган бухоролик Максим Николаевич Цуканов ўз шубҳасини билдиришни зарур деб топди: «… Тўғри, мен барибир барча саволларга бевосита Халқ таълими вазири жавоб қайтарганига шубҳа билан қарайман.Бироқ, барибир бу кичик бўлса-да таълим тизими ривожланиши йўлидаги тараққиётдир! Умид қиламанки, кейинги сафар онлайн-мулоқотда кўпроқ киши иштирок этади! Барчага сиҳат-саломатлик, бизнинг машаққатли ишимизда мустаҳкам асаблар ва муваффақиятлар тилайман!» (таҳр.эслатмаси. муаллиф орфографияси ва пунтуацияси сақланган).\nЧамаси,муассаса жавоби фойдаланувчини ҳайрон қолдирган бўлса керак, чунки, вазир бу соатларда саволлар устида унинг бутун командаси ишлаётганини очиқ тан олган эди. Лекин бундай амалиёт ҳамма жойда қўлланилади ва тўғри ҳисобланади. Вазирлар ва масъул ташкилотларнинг биринчи шаҳслари ҳамиша ўз мутахассислари ёрдамига таянишади,бу биринчи навбатда мулоқот сифатини таъминлаш учун зарур, бир киши мурожаатларга тезкор ва етарлича батафсил жавоб берилишини таъминлаш имкониятига эга бўлмайди. Бироқ вазирлик кейинчалик лойиҳа доирасида видеоалоқани киритиш таклифини кўриб чиқмоқда, масаланинг техник томонлари ва интернет сифати ҳозирча бундай инновацион форматнинг ҳам жорий этилиши муддатларини кечиктирмоқда.\nБаъзи бир нуқсонларга қарамай, вазирлик етарлича очиқ мулоқотга етарлича тайёр эди. Деярли барча таклифлар, ҳатто энг кескинлари ҳам ишлов берилмаган ҳолда эълон қилингани шундан далолат беради.\nМасалан, навоийлик Нафиса Турсунованинг иш юзасидан бир неча таклифларини келтириш мумкин. Сўзма-сўз келтирамиз: «Болалар боғчалари иши ҳусусиятлари ва санитария-эпидемиология қоидалари ва меъёрлари талабларини яхши билганим учун мактабгача тарбия муассасаларини айланиб чиқишингизни маслаҳат бераман.Чунки санитария талабларига кўра болалар ҳожатхоналарига иссиқ ва совуқ сувли!!! 3 та ювиниш раковиналари, ҳодимлар учун 1 дона ювиниш раковинаси ўрнатилади. Ҳар бир тувакни сақлаш ва уларни тозалаш қурилмасига эга шкаф(стеллаж),болалар ваннаси, хўжалик шкафи бўлиши кўзда тутилган. Тувакларнинг барчаси рақамланган ёки белги қўйилган бўлиши лозим. Бироқ, аксарият ҳолларда мактабгача тарбия муассасаларида тарбияланувчиларнинг қўл ювишлари учун фақат совуқ сув бўлади. Қишда кун совуб кетганда болалар қўлларини совуқ сувда ювишларига тўғри келади. Бу эса болаларнинг тез-тез шамоллаб қолишларига сабаб бўлади, ахир болалар бизнинг келажагимиз, боғчалар раҳбарлари эса болаларнинг саломатлиги ҳисобидан иқтисод қилишади, кўп боғчаларда умивальникларга иссиқ сув умуман ўтказилмаган, фақат ваннада бор, бироқ муздек сувда қўл ювиш мумкин эмас-ку!!!»\nНафиса Турсунова бир мурожаат билангина чекланиб қолгани йўқ, уни кўтарилган муаммо қаттиқ ҳаяжонга солгани кўриниб турарди. У иккинчи мессежда мавзуни ривожлантиришда давом этди. «Ҳозир давлатимиз раҳбари ташаббуси билан ахборот-коммуникация технологияларини ривожлантиришга улкан эътибор қаратилаётгани (Ахборот комуникация технологиялари ва алоқа вазирлиги ташкил этилгани бунинг тасдиқидир), айниқса, электрон ҳужжат айланиши, юклар ва солиқ ҳисоботларини электрон декларация қилишга ўтилгани муносабати билан, Халқ таълими вазирлиги ҳам МТМга йўлланма олиш учун аризаларни интернет орқали онлайн рўйҳатга олишни ташкил этишини истардик.Токи йўлланма олиш учун ҳужжат топширганларнинг ҳар бири рўйҳатдан ўтсин ва ўз тартиб рақамини олсин. Шунда халқ таълими маҳаллий ташкилотлари иши шаффоф ва очиқ бўлган бўларди.», - деб ёзади иштирокчи. «Шунингдек вазирлик болалар боғчалари тарбияланувчиларининг овқатланишларига алоҳида эътибор ажратишини истардик. Боғчада болалар 12 соат бўлади, демак, улар 4 марта овқатланишлари керак, бу нонушта, тушлик, иккинчи тушлик(толмачой) ва кечки овқатдан(131 400 сўмлик тўловдан кейин кечқурун булочка ва компот эмас, балки пюре ва котлет каби иссиқ овқат берилиши керак) иборат бўлиши мақсадга мувофиқ».\nНафиса Турсунова ўз мурожаатида қуйидагиларга ҳам эътибор қаратди: «МТМга ҳозир йўлланма олишдаги асосий муаммо улар тартиб билан эмас, балки “ўзиникилар учун” берилишида ва аризаларни рўйҳатга олиш журнали ҳам йўқ, шунинг учун йўлланма берилиши тартибини кузатиб бориш иложсиздир». Вазир бу масалаларнинг барчасини маълумот учун қабул қилди ва бизнинг кўз олдимизда муассасанинг тегишли бўлинмалари бошлиқларига топшириқ берди.\nФорумда мактаблардаги ҳуқуқбузарликлар тўғрисидаги масалалар ҳам кўтарилди. Буҳоро вилоятининг Вобкент туманида яшайдиган фойдаланувчи Вазирдан металлолом тўплашда мактаб ўқувчилари қатнашиши ва ҳар бир ўқувчидан 25 килограмм металлолом топширишни талаб этилиши қанчалик тўғри эканини изоҳлаб беришини сўради.Ўқувчиларнинг хатлари билан ишлаш тажрибасидан келиб чиқиб қўшимча қилиш мумкинки, кўпинча мактаб маъмурияти бундай ҳолларда гўё юқори ташкилотлар ва\nвазирликларнинг фармойиши мавжудлигига ҳавола этади. Норозилик албатта асосли. Аҳир ҳозир темир-терсаклар кўчада ётмайди-ку. Вазир Халқ таълими вазирлиги томонидан металлолом тўплаш бўйича ҳеч қандай меъёрлар белгиланмагани ва ўрнатилмаслигини ҳам айтди, негаки бу “Бола ҳуқуқлари тўғрисида”ги Конвенциянинг 32-моддасига зиддир. Бу ҳужжатга кўра, 18 ёшгача бўлган болалар металолом тўплаш кампаниясида қатнашиши мумкин эмас. Шу билан бирга мактаб бу жараёнда иштирок этиши мумкин, бироқ бунда ўқитувчиларга васийлик кенгашлари фаолиятини олиб бориш учун белгиланган меъёрда фақат ота-оналар ёрдам бериши кўзда тутилган. Шунингдек, бу ишлар ҳаммаси ихтиёрий асосда, ҳеч кимнинг мажбурлашга ҳақи йўқ. Металлолом, макулатура каби мактаб тўплашни илтимос қиладиган барча нарсалар мажбурий бўлмайди, бу борада юқори ташкилотлар ҳеч қандай фармойиш ҳам бермайди.\nАдолат юзасидан қайд этиш керакки, вазирлик ва унинг қуйи ташкилотларига шикоятлар ва кескин танқидий фикрлар у қадар кўп бўлгани йўқ. Аксарият ҳолатларда у ёки бу нарсаларни аниқлаштириб олиш мақсадида ота-оналар мурожаат қилишди. Масалан, тошкентлик Р.Кастина қуйидагиларни ёзди: «Ўтган кузда ишга чиқишни режалаштирдим ва, табиийки, кичик ўғлимни болалар боғчасига жойлаштириш масалалари билан шуғулландим. Бироқ туманимизнинг энг оммавий муассасаларида менга жой йўқлигини айтишди… Бундай ҳолатда нима қилиш керак? Кимга мурожаат қилиш лозим?». Афсуски, Вазир ҳам ўз жавобида уни ҳотиржам қилувчи бирон гап ёзмади: «Тошкент шаҳрида болаларни мактабгача тарбия муассасасига жойлаштириш учун 1-2 йил аввал навбатга туриш керак. Олис чекка ҳудудларда осонроқ, вилоятлар марказларида ҳам пойтахтдаги каби вазият ҳукм сурмоқда.Яъни аҳоли зич жойлашган, ишлаб чиқариш иншоотлари кўп бўлган жойларда навбатда кўпроқ турилади. Иш жойи камроқ ҳудудлардаги боғчаларда болалар ҳам камроқ». Бу маънода муҳбиримиз яқиндагина жойлардаги аҳволни ўрганиб чиқди, ҳақиқатда болаларни боғчаларга жойлаштиришда мураккабликлар кўп, жойлар қарийб бир йил аввал банд қилинмоқда. Шу воқеликлар билан ишлашга ҳаракат қилинилмоқда, тегишли дастурлар доирасида фаолият олиб бораётган боғчалардаги ўринлар сони кенгайтирилмоқда, янгилари қурилмоқда. Вазиятдан чиқиб кетиш учун ота-оналар фақат болани навбатга қўйишлари ёки ҳусусий муассасаларга мурожаат қилишлари мумкин.\nТошкентлик А.Қосимова Вазирга: « Менинг фарзандим пойтахтдаги мактаблардан бирида ўқийди.Бироқ оилавий сабабларга кўра, мен 2-3 ҳафта бошқа шаҳарга кетишга мажбурман. Фарзандим ўқишдан қолиб кетмаслиги учун у мен вақтинча бўлиб турган ҳудуддаги мактабга бориши мумкинми? Агар шундай бўлса, қандай тартибда?»- деган саволни берди ва қуйидаги жавобни олди: «Бундай йўл тутиш мумкин. Бунинг учун маҳаллий мактабга мурожаат қилиш керак. Ўқувчи учун вақтинча журнал тутилади ва унга баҳо қўйилади. Бу ҳужжат мактаб директорининг имзоси ва муҳри билан тасдиқланади.\nОдамлар ўқув муассасаларининг моддий-техник базасини ривожлантириш муаммолари билан қизиққан мурожаатлар кўп бўлди. Жумладан, Тошкентдан Марина ёзади: «Россияга қариндошларимникига борганимда, шунингдек, менинг танишларим хорижий мамлакатларга(Хитой ва бошқа) чиққанларида интерфаол доска, видеопроекторлар ва бошқа замонавий жиҳозлар билан жиҳозланган мактабларни кўрдик.Бизда бу борада аҳвол қандайлигини билишни истардик. Аҳир ХХI асрда яшаяпмиз ва биз ота-оналар фарзандларимиз сифатли ва замонавий билим олишини хоҳлаймиз».\nВазир бу саволларни синчиклаб ўрганди ва етарлича батафсил жавоб берди.\nХусусан, қайд этилган мурожаатга жавоб қуйидагича бўлди: «2014 йили республиканинг 200 та мактаби «Specktron» интерфаол қўшимчаларга эга бўлди, улар видеопроектор билан биргаликда оддий маркер доскада интерфаоллик самарасини беради. Яқинагина ҳайрлашганимиз 2015 йилда яна 200 та мактаб «Acto» қисқа фокусли проекторлари билан бирга «IQBoard» интерфаол доскаларини олди. Бундан ташқари 2012 йили «Мактаб таълимини ривожлантириш» лойиҳаси доирасида 1501 та мактаб «EpsonEB-455Wi» қисқа фокусли проекторлари билан жиҳозланди, улар ўтказгичсиз интерфаол перода ишлайдиган интерфаоллик имкониятини беради. 2013 йили 694 та ўқув муассасаси экрани диоганали 65 дюйм бўлган «AHA Penta» интерфаол панелли компьютер синфлари билан таъминланди. Шундай қилиб, режали равишда барча умумтаълим мактаблари замонавий жиҳозларни қўлга киритади ». Муассаса мутахассислари ота-оналардан мактаблар берилган бу жиҳозлардан нечоғлик самарали фойдаланаётганлари ҳақида фикрларини қолдиришларини илтимос қилишди, педагогларни техник воситалардан фойдаланиш меъёрлари бўйича ўқитиш масаласи хусусий тартибда ҳал қилинади.\nУмуман олганда онлайн мулоқот жуда фойдали бўлди. Аввалига тадбир учун икки соат ажратилган бўлиб, у эрталаб соат 10 дан 12 гача давом этиши кўзда тутилган эди, бироқ лойиҳа жараёнида мурожаатларни қабул қилишни яна бир соатга узайтиришга қарор қилинди. Бундан ташқари, саволлар параллель равишда вазирликнинг расмий электрон почтасида ҳам қабул қилинди.\nМурожаат қилганларнинг умумий таассуроти мутлақо ҳақли равишда танқидий бўлди, аҳир ҳозирга қадар ўз саволларига жавоб кутаётганлар бор. Эҳтимол, бу жамият билан доимий интерфаол мулоқотдаги дастлабки қадамлар бўлгани учундир. UzbekistanToday идораларнинг бу йўналишдаги фаолиятини диққат билан кузатади ва ўқувчиларимизга раҳбар лавозимларидагилар билан бу хилдаги мулоқотни ташкил этишда ёрдам беришга тайёр.


АҚШ олимлари сувдан сариёғ муқобилини яратишди » Новости Узбекистана сегодня: nuz.uz\nНовости Узбекистана → Фан ва технология → АҚШ олимлари сувдан сариёғ муқобилини яратишди\n23-08-2019 17:57 0 667 Рейтинг1 Чоп этиш\nНью-Йорк штатининг Cорнелл университети олимлари асосан сувдан ташкил топган кам калорияли сариёғ муқобилини яратишди. Бу ҳақда университет сайти хабар берди, дарё.уз\nКимёгарлар ўсимлик мойи ва сут ёғи қўшилган кўп миқдордаги сувни сариёғга ўхшаш эмульсияга айлантиришга муваффақ бўлишди. Маҳсулотда сунъий стабилизатор мавжуд эмас ва калорияси сарёғдан 75 фоизга кам. Бир ош қошиқ симуляция 25,2 ккал, таркибидаги ёғ миқдори эса 2,8 граммни ташкил этади.\n«Биз таркиби ва таъми сариёғга ўхшаш бўлган маҳсулот яратдик», — дейди тадқиқотнинг етакчи муаллифи Алиреза Аббаспуррад.\nТадқиқот муаллифларидан бири Мишель Лининг айтишича, олимлар симуляция қилишда фойдаланган технологиялар соғлиқ учун фойдали бўлган маҳсулотларнинг янги турларини яратишда муҳим рол ўйнаши мумкин.


Россия Ҳукуматлараро комиссияси аъзолари Ўзбекистон Миллий университети меҳмони - Уч илдиз\nby Тўлқин Эшбек · 11.09.2019\nТаълим тараққиётида янги босқичлар самарали бўлади, дейди Дониш домла.\nМамлакатимизда олиб борилаётган ислоҳотлар самараси ўлароқ олий таълим тизимида ҳам тубдан истиқболли ривожланиш даври бошланди. Айни пайтда Ўзбекистонда Россиянинг 10 та дунёга машҳур ва маълум бўлган университетларининг филиаллари фаолият кўрсатмоқда. 2019 йилнинг ўзида Ўзбекистонда Россия олий таълим муассасаларининг 6 та филиали ташкил этилди. Маълумот ўрнида айтиш лозимки, 2018 йилнинг октябрь ойида Тошкентда Ўзбекистон – Россия таълим форуми ўтказилиб, форум доирасида жами 114 та шартнома ва битимлар имзоланган. Унда Ўзбекистонда Россия Федерациясининг 6 та нуфузли олий таълим муассасалари филиали ҳамда 2 та факультетини очиш, шунингдек, 52 та қўшма таълим дастурини жорий этишга келишилган эди.\nИстиқболли ҳамкорликни мустаҳкамлаш учун жорий йилнинг 10 сентябрь куни Мирзо Улуғбек номидаги Ўзбекистон Миллий университетида Олий ва ўрта махсус таълим вазири Ином Мажидов ва Россия фан ва олий таълим вазири ўринбосари Марина Боровская иштирокида Ўзбекистон Республикаси ва Россия Федерациясининг иқтисодий ҳамкорлик бўйича Ҳукуматлараро комиссиясини фан ва таълим бўйича таркибий комиссиясининг биринчи йиғилиши бўлиб ўтди.\nАнжуман доирасида икки давлат ўртасида малакали кадрлар тайёрлаш бўйича имзоланган битим ва меморандумларда белгиланган вазифаларнинг ижросини таъминлаш масалалари атрофлича муҳокама қилинди. Жумладан, Ўзбекистонда Россиянинг ОТМлари филиалларини ташкил этиш, қўшма таълим дастурларини кенгайтириш, биргаликда илмий ва инновацион форумларни ўтказиш, илмий-тадқиқот бўйича лойиҳаларни амалга ошириш, олий таълим муассасалари ўртасида ахборот алмашинувини ўрнатиш каби масалалар кун тартибидан ўрин олди.\nКуннинг иккинчи ярмида томонлар олий таълим сифати, аттестация ва аккредитация, илмий фаолият йўналишида ўзаро ҳамкорликни янада ривожлантириш истиқболларини муҳокама қилишди.\nNext story Меҳр ришталари дардга дармондур\nPrevious story ЎзМУ доценти “Биз коррупцияга қаршимиз” мегатанлови ғолиби!


Маҳмуд Аббос, Исроил Фаластинда бўлиб ўтадиган сайловларда Ҳамас ҳаракатининг қатнашишига қаршилик билдирганидан кейин, Исроилни Фаластин ички ишларига аралашмасликдан огоҳлантирди.\nФаластин раҳбари бу сайловлар фақатгина фаластин халқи учун эканлигини айтди.\nҲамас гуруҳи матбуот котиби Сами Абу Зуҳрий ҳам бўлажак сайлов Фаластиннинг ички иши эканини айтиб, унга ҳеч ким аралаша олмаслигини таъкидлади.\nИсроил бош вазири Ариэл Шарон сайловларда Ҳамас вакиллари қатнашадиган тақдирда, Исроил овоз беришни ташкил этишда ёрдам бермаслигини айтди.\nИсроил ташқи ишлар вазири Силван Шалом Ҳамаснинг сайловда иштирок этишини “ақл бовар қилмайдиган ҳол” деб атади.\nФаластин парламент сайловлари келаси йилнинг 25 январига белгиланган.


Пирмат Шермуҳамедов. Бўлиниш нимадан бошланган? (1991) - www.ziyouz.uz\nБош саҳифа МатбуотҚайта қуриш даври матбуотиПирмат Шермуҳамедов. Бўлиниш нимадан бошланган? (1991)\nМаълумки, 1920 йил 12 январда Туркистон Компартиясининг V Улка қурултойи очилган. Қурултойда Рисқулов гуруҳи, ҳозирги кунда ишлатилаётган ибора билан айтганда, делегатларнинг «малакали» кўпчилиги ёрдамида Туркистон Коммунистик партияси номини Турк Коммунистик партияси деб, Туркистон мухтор жумҳуриятини эса «РСФСРнинг Турк жумҳурияти» деб ўзгартириш тўғрисида қарор қабул қилинишига эришган. Кўриб турибмизки, бу ҳаракатда марказдан қочишга, яъни совет Россиясидан ажралиб чиқишга интилиш тўғрисида гап йўқ.\n«Ўзбекистон адабиёти ва санъати» газетаси, 1991 йил 31 май.\n← Аввалги Аввалги Ҳамид Исмоил. Туркистон 1917 йилда (1989)\nКейинги → Кейинги: Л.Г.Ким. Уйдирма ва ҳақиқат (1990)


Зидан: “Навас майдонга тушиш керак. Марсело ва Иско ҳам яхши футболчилар” / CHAMPIONAT.asia\nЗидан: “Навас майдонга тушиш керак. Марсело ва Иско ҳам яхши футболчилар”\n17 мар 2019 09:30\nТеглар : Навас Иско МарселоЗинедин ЗиданРеал\n“Реал” устози Зинедин Зиданнинг айтишича, у қўли остида жамоа билан улкан муваффақиятга эришган футболчилардан воз кечмоқчи эмас.\nКейлор Наваснинг асосий таркибда майдонга тушиши ҳақида...\n“Менга Куртуа ёқади. У яхши посбон эканлигини кўрсата олди. Аммо мен Навас ҳам ўз имкониятларини намойиш этишини истайман. Навас жамоа учун қанчалик фойдали футболчи эканлигини биламан. У жуда кам майдонга тушди. Шу боис кўпроқ амалиётга эга бўлиши керак.\n“Эски гвардия” ҳақида...\nБу футболчилар Мадридда қандай натижалар эришганини ҳеч ким унутмаслиги керак. Мен уларнинг барчасига ишонаман. Албатта Куртуа ва Регилон ҳам ҳисобимда бор. Аммо Навас, Иско, Марсело булар ажойиб футболчилар. Мен барча футболчиларни “форма”да бўлишларига эришмоқчиман”, дейди Зидан.\nЭслатиб ўтамиз, Санятго Солари мураббийлиги вақтида Навас, Марсело ва Иско асосий таркибда ўз ўринларини йўқотиб қўйишганди.\nКўпроғини кутгандик. "Кетмони учмаган" Аднан Янузай ҳақида 3\nКарикатура: 2 йил олдин "Реал" "Ливерпуль"ни мағлуб этган ҳолда, ЕЧЛ совринини қўлга киритган эди 20\nКаземиро "Реал" билан тузган шартномасини 2023 йилга қадар узайтирди 0\nБэйл: “Гольф футболдан чалғишимга ёрдам беради” 4\nКарикатура: Вернер ва Хаверц ҳам Йовичга ўхшаб Бундеслигадан ташқарида йўқолиб қолишмайдими? 7


21:05 / 08.10.2017\nҲар йили Андижонда ўзбек бокси мактаби ривожига ўзининг улкан ҳиссасини қўшган Ўзбекистонда хизмат кўрсатган мураббий В.И. Золотарёв хотирасига бағишланган анъанавий халқаро бокс мусобақаси ўтказилади.\nБу йил ўнинчи бор ўтказилган турнирда Ўзбекистоннинг барча вилоятлари ҳамда қўшни Қозоғистон ва Қирғизистондан ташриф буюрган 180 нафар спортчилар иштирок этдилар.\n10 та эркаклар ва 5 та аёллар вазн тоифаларида бўлиб ўтган жанглар кескин курашларга бой тарзда ўтди. Айниқса, 49 килограмм вазнда Тошкент вилояти вакили Шерзод Парпиев ва андижонлик Аброр Абдусаломов, 69 килограмм вазнда қорақалпоғистонлик Фурқат Шомуратов ва мезбон жамоа вакили Сирожиддин Шодилжоновларнинг финал учрашувлари ёдда қоладиган лаҳзаларни тақдим этди.\nМусобақа якунига кўра, жамоа ҳисобида Андижон вилояти вакиллари 1-ўринни, Фарғоналик боксчилари 2- ўринни, Тошкент вилояти жамоаси 3-ўринни эгаллади.\nҒолиб ва совриндорлар вилоят жисмоний тарбия ва спорт бошқармаси томонидан диплом, медал ва қимматбаҳо совғалар билан тақдирландилар.


Яна бир тонг отди...\n14 апрел 2021, Тошкент вақти: 16:05\n8 апрел куни президент Бакиев ҳовлисидан ана шу ярим ëнган уй қолди.\nБишкек бўйлаб кезиш 8 апрел куни хавфлироқ бўлди. Кўчаларда тўп-тўп юрган ёшлар кўпайди. Уларнинг кайфияти ёмон бўлса, яхшигина калтак ҳам ейиш мумкин эди.\nЭрталабдан йўлим устидаги супермаркетнинг аҳволига ачиндим. Катта баннери йиртилган.Ўзи ишламаяпти.Ундан яқин-атрофда яшовчилар кунлик озиқ-овқатини сотиб олар эди. Қизиқ, бугун қаердан нону сут олишди экан? Мен ҳам улар сирасига кирганим учун, бу савол мени ҳам қийнади.\nСавдо дўконларида “Биз эл менен” ёзуви жуда машҳур. Дўкон эгалари бу ёзув ўзларини талончиликдан асраши мумкинлигига умид қилмоқда. Нахотки, биргина “Биз халқ билан” деган ёзув оломонни тўхтатиш қудратига эга бўлса?\n- Энди улар орасида хар-хили бор.Кимгадир таъсир этишига умид бор-да, дейди Бишкекдаги дўкон эгаларидан бири.\nУлар туни билан ухлашмасдан ёпилган савдо дўкони олдида туришибди. Ёнларида эркаклар ҳам бор. Ҳайрон қоласан бу аёлларнинг қўрқмаслигига.\nКечки пайт яна Бишкек маркази - Алатоо майдонига йўл оламан. Алатоо майдонида одам бору, 7 апрелдаги каби кўп эмас. Майдон марказида ахлат ташувчи машина турибди. Майдон кечаги ахлатдан тозаланган. Қонлар эса тунги ёмғир билан ювилиб кетган. Фақат асфальтдан, албатта(қалбда бу воқеалар, кимларнингдир йўқотишлари абадий қолади).\nМайдоннинг биқинида мармар устунлар бор. Мана шу устунларда кеча бўлмаган ёзувлар пайдо бўлган. Афтидан, улар тунда ёки бугун пайдо бўлган.\nОдам билан энг гавжум жой айни пайтда ёнғин тутунидан кулранг бино тусини олган Оқ уй атрофи эди. Бино панжарасига оқ матога қора ёзувлар билан “Грязным евреям и таким как Максим не место в Кыргызстане” деган битик осилган. Оддий қирғизистонлик учун бу сўзларнинг маъноси тушунарли экан. Менга улардан бирининг айтишича, Қурмoнбек Бакиевнинг ўғли Максим кўпинча битикда тилга олинганлар билан ишлаган. Хусусан¸ Бакиевлар оиласи пулларини бошқарган Евгений Гуревичнинг қирғизлардан ўғирлангани айтилаëтган юзлаб миллион пулни мамлакатдан олиб чиқиб кетгани халқ ғазабини ововлантирган кўринади. Аммо бу ёзув бошқа миллат вакилларини ўйлантириб қўяëтгани табиий.\nКечки жонли эфирдан сўнг яна офис томон отланаман. Оёқ остимда шишалар синиғининг қирсиллаши эшитилади. Йўлда маҳаллий йигитлардан қаёрдан такси ушлаш мумкинлигини сўрайман. Улардан бири шаҳарда эҳтиёт бўлишимни айтадию, такси ушлашга кўмак беради. Бу ҳам беш бармоқ бир хил эмаслигининг бир кўриниши бўлса керак.\nЯна ўша компьютер, Қирғизистоннинг машҳур “Дизель” форуми. Тонггача форумнинг махсус гуруҳида Бишкекнинг турли чеккаларидан келаятган хабарларни кузатаман. Кимдир уяли телефонига пул ташлаб қўйишнинг иложи бўлмаëтганини айтса, кимдир пул алмаштириш шаҳобчалари қачон ишлашини сўрайди. Бишкек бўйлаб туни билан кезаëтган дружиначилар шаҳарнинг ўзлари кузатаëтган қисмидаги ҳодисаларни ëзади. Қизиғи - улар орасида қизлар ҳам бор. Улар - оддий талабалар, оддий ишчилар, хуллас шаҳарнинг тинчлигини сақлашга интилган инсонлар.\nТуни билан ухламасдан савдо дўконлари, оддий фуқароларнинг уйларига ҳужум қилаëтган тўдалар билан курашмоқда. Бу тун кечаги тундан фарқ қилди. Дружиначиларга ҳарбийлар, милиционерлар ҳам қўшилишгани ҳақида хабарлар пайдо бўлди форумларда. Гоҳ-гоҳида ойна ортидан, кўчадан сирена овозлари эшитилса-да аввалгисидан тинчроқ тонг ҳам отди. Яна бир тонг. Бу кун Қирғизистонда яна нелар содир бўлади?


"Қўқон-1912" ҳам тайёргарликни бошлади / CHAMPIONAT.asia\n"Қўқон-1912" ҳам тайёргарликни бошлади\n21 дек 11:22\nАйни пайтда мамлакатимизнинг бир қатор жамоалари янги мавсум тараддудини бошлади.\nХусусан биринчи лига вакили "Қўқон-1912" ҳам бу борада йиғинга эртароқ киришди.\nЖамоа аъзолари режага кўра, кеча клуб базасида йиғилди. Айни пайтда бош мураббий Тохир Кападзе Тошкентда ўтаётган ПРО мураббийлик курсида таҳсил олаётгани боис, футболчиларни ёрдамчи мураббий Муҳиддин Абдувалиев шуғуллантирмоқда.\nТаркибда асосан маҳаллий футболчиларни учратиш мумкин. Шунингдек бу йилги мавсумни "Сўғдиёна" ва "Қизилқум" жамоаларида ўтказган Жалил Кимсанов, охирги йилларда "Навбаҳор" шарафини ҳимоя қилиб келаётган Собир Ҳамидов айни пайтда қўқонликлар билан бирга машғулотларда иштирок этмоқда. Бундан ташқари иқтидорли посбон Нодир Ашурматовнинг ҳам "Қўқон-1912" йиғинида қатнашаётганини айтиб ўтиш керак.\n"СА"га маълум қилишларича мазкур йиғин 29 декабрга қадар давом этади. Шундан сўнг янги йил байрами муносабати билан футболчиларга қисқа муддатли дам берилади. 4 январдан бошлаб эса, йиғиннинг иккинчи қисми старт олади.\nБу борада жамоа устози Тохир Вейсалович шундай деди: - Дастлабки йиғинда асосий эътиборни қўқонлик йигитларга қаратамиз. Чунки ўзингизга яхши маълумки, Қўқонда маҳоратли футболчилар талайгина. 1994-95-96 йилларда таваллуд топган ёшларни ҳам саралаб олишни режалаштирганмиз. Қарашларимизга мос келганини жамоада олиб қолиб, келгуси йиғинларимизда ҳам синаб кўрамиз. Тошкентда кечадиган бўлажак йиғинимизда эса бошқа вилоятлик футболчиларни ҳам синаб кўришимиз мумкин. Лекин яна қайтариб айтаман, биз асосий эътиборни қўқонлик футболчиларги қаратамиз.


Рамазон ойи арафасида - Ўзбек тили\nРамазон ойи арафасида\nМана Ислом Уммати муборак Рамазон ойи келишини интиқлик билан кутмоқда. Сиз ҳам эй ёш-навқирон биродарим мана шу умматдан бирисиз. Рамазон ойининг кириб келиши мени кўп ўйга солди. Ички бир ҳис мени Рамазон билан табриклаш, бу улуғ ой билан муборакбод этишга ундади. Бироқ кўнглимда кўп орзулар кезиб юрарди, шу табрикни кимга, кишилардан қайси тоифага йўлласам экан дердим. Ўйлаб туриб умид ёшларда эканига инондим.\nPDF 76.2 KB 2019-05-02\nБарчалари ўз жойларига жойлашдилар. Баъзилари хурсанд, шод. Улар учун жаннатга эшик очилган, жаннатда барча орзу қилган нарсаларини кўриб дедилар: "Илоҳо, қиёматни тезлат!" Бошқалари эса қабр уларга торайиб, қовурғалари бир-бирига кириб кетган, энг ёмон ҳамсуҳбат ёнида яшар. Жасадига осилган илон, чаёнлар манзарасини ўз кўзи билан кўриб, дер: "Илоҳо, қиёмат бўлмасин!"\nИбнул Қоййим роҳимаҳуллоҳ буни баён этиб шундай дейди: "Гуноҳларнинг жазоларидан яна шуки, улар банда ўз нафсига энг муҳтож бўлган пайтда хиёнат қилади. У ерда бунданда хавфлироқ, аччиқроқ, қўрқинчлироқ нарса борки у ҳам бўлса банданинг қалби ва тили ўлим келиб, Аллоҳ ҳузурига кетаётган вақтда унга хиёнат қилишидир. Калимайи шаҳодатни айтиш имконсиз бўлган ҳолатларни кишилар кўп учратган, ўз кўзлари билан кўришган. Ҳатто улардан бирига "Ла илаҳа иллаллоҳ" де, дейилганда Оҳ! Оҳ! Буни айтолмайман!... деган экан. Яна бошқа бирига айтилганда: "Бу айтаётганинг менга фойда бермайди, мен қилмаган ҳеч бир гуноҳ қолмади" деб, калимайи шаҳодатни айта олмай ўлиб кетган. Бошқасига "Ла илаҳа иллаллоҳ" де, дейилганда "Фойдаси йўқ, Аллоҳ учун бирор марта намоз ўқиганимни билмайман" деб, айтолмай ўлган. Гуноҳда давом этиш —Аллоҳ биз ва сизни асрасин— оқибати ачинарли бўлган бу каби аянчли ҳолатлар билан якунланади.\nРамазон ойида Ислом олами гувоҳ бўладиган энг катта мусобақа\nРамазон ойи билан табриклаш - Рўза Аҳкомлари


06.10.2019 – Дарё уз Янгиликлар\n06.10.2019\tИқтисодиёт Comments Off on Туркий тилли давлатлар савдо-саноат раҳбарлари Тошкентда учрашди\nБугун, 5 октябрь куни Тошкент шаҳридаги International меҳмонхонасида Туркий тилли давлатлар Ишбилармонлар кенгаши йиғилиши бўлиб ўтди. Унда Туркий тилли давлатлар кенгашига аъзо мамлакатлар вакиллари ҳамда кенгаш бош котиби иштирок этди. Йиғилишда Кенгашга аъзо мамлакатлар ўртасидаги савдо-иқтисодий ҳамкорликни ривожлантириш, савдо-саноат ва тадбиркорлик соҳаларида минтақавий ҳамкорликни мустаҳкамлаш масалалари муҳокама қилинди. Адҳам Икромов, …\n06.10.2019\tЖаҳон Comments Off on Кашмирнинг Ҳиндистон назоратидаги қисмида жойлашган Анантнага шаҳрида шанба куни содир бўлган граната портлаши оқибатида камида 10 киши жароҳат олди. Бу ҳақда шаҳар полицияси хабар берди. Ҳуқуқ-тартибот идоралари воқеа ҳақида батафсил маълумот бермаяпти, фақат жароҳатланганлар орасида полициячи ва журналист борлигини билдирмоқда. Айни пайтда, маҳаллий оммавий ахборот воситаларининг хабарига кўра, гранатани Кашмирда фаолият юритаётган террористик гуруҳлардан бирининг аъзолари портлатган. Теракт ҳукумат биноларидан бири яқинида содир этилган. Ҳозир жабрланганлар касалхонага ётқизилган бўлиб, уларнинг ҳаёти хавф остида эмас. Полиция воқеани текшириш ва жиноятчиларни қидириш билан шуғулланмоқда. Портлаш ҳудуди қуршаб олинган, ҳуқуқ-тартибот идоралари ходимлари воқеа гувоҳларини сўроқ қилишмоқда. Кашмирда фаолият юритаётган экстремистик гуруҳларнинг ҳеч бири ҳозирча содир бўлган воқеа учун жавобгарликни ўз зиммаларига олишмаган.\nАҚШ президенти Дональд Трамп Оқ уй ҳузуридаги Миллий хавфсизлик кенгаши ходимларининг сонини сезиларли даражада қисқартириш тўғрисида махфий буйруқ берди. Бу ҳақда Bloomberg агентлиги хабар қилди. Агентликнинг ёзишича, Трампнинг фармони Оқ уй аппарати бошлиғи вазифасини бажарувчи Мик Малвени ва президентнинг миллий хавфсизлик бўйича янги маслаҳатчиси Роберт О’Брайен томонидан кенгаш ходимларига етказилган. …